Rosol tinjau Kempen Beli Barangan Malaysia di Sandakan
Oleh KOSMO!

5 September 2020, 9:39 pm
SANDAKAN – Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid mengadakan walkabout di Pasar Raya Besar Mydin Sandakan di sini semalam bagi meninjau sambutan terhadap Kempen Beli Barangan Malaysia dan Program Jualan Malaysia 2020.
Menurut beliau, tempat letak kenderaan yang penuh dan pengguna berbaris memasuki Pasar Raya Mydin di samping semuanya mematuhi prosedur operasi standard Covid-19 memberikan gambaran yang sangat positif terhadap pemulihan ekonomi negara terutama dalam sektor peruncitan.
“Syabas juga kepada Mydin kerana menyediakan rak dan ruangan khas di pintu masuk pasar raya untuk usahawan Sandakan memasarkan produk tempatan seperti sambal dan kerepek,” katanya.
Di samping itu, terdapat barangan keluaran tempatan seperti minyak masak, tisu dan minuman pada harga rendah sekali gus dapat mengurangkan perbelanjaan dan kos sara hidup pengguna.
Ketika ditanya mengenai potensi produk sejuk beku keluaran negeri in, Rosol berkata, beliau akan meminta pegawai kementerian dan agensi berkaitan agar membantu usahawan Sabah dalam aspek pembungkusan, pemprosesan dan pemasaran hasil laut Sabah yang terkenal kerana murah dan segar.-K! ONLINE


Detik cemas muncung Rifle di kepala
Oleh KOSMO!

5 September 2020, 8:13 pm
Oleh TOREK SULONG
PASIR PUTEH – Seorang bekas ahli Al-Maunah pernah berdepan detik nyawanya seperti dihujung tanduk selepas muncung senjata api jenis Rifle disasarkan ke arah kepala ketika merayu untuk menyerahkan diri kepada anggota tentera di Bukit Jenalik, Sauk di Perak 20 tahun lalu.
Abang Li, 66, (bukan nama sebenar) berkata, dia mungkin dibunuh ketua kumpulan itu yang sudah memberi amaran keras untuk terus melawan pasukan tentera dan berkeras agar tidak menyerah diri.
Katanya, detik itu dia seperti akan kehilangan nyawa selepas mengetahui tidak semua anggota kumpulan itu mengetahui misi utama ketua kumpulan Al-Maunah iaitu Mohamed Amin.
“Saya dan seorang rakan, arwah Pak Yunus (meninggal dunia – sakit kronik dalam penjara) adalah orang pertama bertindak susur keluar dari belakang untuk menyerah diri.
“Saya pohon mengundur diri, namun disergah oleh Mohamed Amin yang menyatakan ahli yang berpaling tadah halal darahnya. Boleh ditembak! ,” katanya ketika ditemui di rumahnya di Kampung Kandis di sini hari ini.

Abang Li berkata, misi Al-Maunah yang sebenarnya terbongkar apabila dia mendengar berita radio daripada sebuah kenderaan jenis Mitsubishi Pajero bahawa senjata yang kononnya dibekalkan tentera adalah barangan yang dicuri.
“Saya menggadai nyawa dan meninggalkan senjata yang diagihkan dengan menyelinap belukar sebelum tiba di khemah tentera berdekatan sekolah di Bukit Jenalik pada pukul 2 pagi . Kami putus hubungan kerana telefon dan kunci kereta kami dipegang oleh Amin,” tambahnya.
Abang Li berkata, dia memberitahu kepada kepimpinan tentera bahawa tidak semua anggota al-Maunah tahu misi jahat yang dirancangkan oleh Amin untuk menyertai latihan ketenteraan dan meminta rakannya yang lain ditangkap hidup-hidup.
Abang Li ditahan di penjara Sungai Buloh dan dijatuhkan hukuman pada Disember 2001 dan dipindahkan ke Penjara Kajang sehingga 2012 sebelum dibebaskan pada 17 Ogos lalu.
Dia merupakan di antara 13 banduan yang mendapat perkenan Yang di-Pertuan Agong, Al-Sultan Abdulllah Ri’ayatuddin Al-Mustafa Billah Shah yang mengurniakan pembebasan awal kepada mereka sempena sambutan Hari Kebangsaan ke-63 pada tahun ini.
Susulan daripada perkenan itu, Abang Li tidak henti-henti mengucapkan kalimah syukur di mulutnya.
” Alhamdulillah, berkat doa ibu, ahli keluarga dan penduduk kampung. Doa mereka dimakbulkan dengan titah pengampunan Yang Dipertuan Agung bersama dengan enam yang lain baru-baru ini.
” Saya juga menjunjung kasih kepada baginda Yang Dipertuan Agong hasil beberapa kali permohonan pengampunan dibuat oleh pihak pengurusan penjara berasaskan penilaian prestasi yang dibuat. Satu rahmat dan satu nikmat sehingga saya bercucuran air mata apabila berita itu diumumkan,” katanya.
Menceritakan pengelibatan awal dalam kumpulan itu, Tambahnya dia tertarik dengan amalan zikir, ilmu perubatan dan persilatan dan pernah dikenali sebagai dukun perubatan Islam ketika tinggal di Tanah Merah.
Katanya, jemputan untuk kursus akhir iaitu latihan ketenteraan, namanya terpilih tanpa mengesyaki niat sebenar Mohamed Amin kecuali pada saat akhir diumumkan sebagai misi penting.
Sewaktu kejadian, isterinya sedang enam bulan mengandung dan kini anak bongsu perempuannya berusia 21 tahun. – K! ONLINE


Dominasi Gaga rentas kemungkinan
Oleh MOHD. HAIKAL ISA

5 September 2020, 8:50 pm
SEBELUM bergelar bintang pop ternama dunia ketika ini, motivasi Lady Gaga atau nama lengkapnya, Stefani Joanne Angelina Germanotta, 34, untuk bergelar seorang artis pernah hampir mati. Keparahan jiwa dalam hidupnya berlaku semasa dia menuntut di New York University, Amerika Syarikat (AS). Pada waktu itu, barangkali tidak ramai yang mengetahui bahawa wanita berketinggian 1.55 meter itu pernah menjadi mangsa buli apabila sering diherdik rakan-rakan seuniversiti kerana bercita-cita ingin menjadi bintang pop. Lebih teruk, dia mempunyai kelompok pembenci yang sanggup mewujudkan sebuah…
Kejayaan manis tersebut hasil kolaborasi lagu Rain On Me bersama Ariana Grande yang dimuatkan dalam album terbaharunya, Chromatica.
“Saya mahu berkongsi anugerah ini dengan semua orang yang berada di rumah yang merupakan satu tricon (ketua) dalam bentuk mereka sendiri. Saya mahu anda tahu bahawa anda juga boleh melakukan perkara sama. Saya yakin renaissance (zaman pembaharuan) akan tiba.
“Bara seni akan menguasai anda seperti kemaraannya memberi respons terhadap kemurahan hati dan rasa kasih sayang,” ucap Lady Gaga penuh bermakna saat menerima trofi Anugerah Tricon.
Daftar di sini untuk baca berita penuh


Cake sedia wakili penduduk saman pemilik kilang
Oleh NORLIDA AKMAR IDROS

5 September 2020, 8:25 pm
ALOR SETAR – Persatuan Pengguna Kedah (Cake) bersedia mewakili penduduk Lembah Klang untuk mengambil tindakan saman ke atas pemilik kilang yang mengakibatkan pencemaran sumber bekalan air di kawasan tersebut.
Setiausahanya, Mohamad Yusrizal Yusoff berkata, pihaknya menerima banyak maklum balas daripada orang ramai menerusi Facebook Cake dan panggilan telefon berhubung isu pencemaran air itu.
“Mereka tidak berpuas hati dengan pencemaran yang dilakukan oleh kilang tersebut sehingga menyebabkan pengguna terputus bekalan air,” katanya dalam satu kenyataan di sini hari ini.
Kata beliau, pihaknya kemudian menghubungi peguam untuk mendapatkan khidmat nasihat guaman dan bersetuju Cake mewakili pengguna di kawasan tersebut.
“Kita akan mewakili pengguna di Selangor untuk menyaman kilang yang mengakibatkan pencemaran air sehingga menjejaskan kualiti bekalan air di negeri itu.
“Tindakan ini demi memantapkan kuasa pengguna serta kesejahteraan masyarakat dalam negara,” ujarnya.

Menurut Mohamad Yusrizal,  walaupun Cake adalah pertubuhan di peringkat negeri Kedah tetapi persatuan itu juga berperanan untuk membela dan menjaga hak-hak pengguna dalam negara.
“Sebelum ini Cake pernah menyelesaikan banyak  kes di luar Kedah,” jelasnya.
Tambahnya, antara lapan hak pengguna termasuk hak untuk mendapatkan keperluan asas serta hak untuk mendapatkan persekitaran yang sihat dan selamat.
“Hak itu diperjuangkan oleh Cake dalam negara ini,” katanya.
Kosmo! hari ini melaporkan gangguan bekalan air yang dihadapi kira-kira lima juta penduduk sekitar Lembah Klang melibatkan hampir 1.2 juta pemegang akaun sejak kelmarin dijangka berterusan sehingga empat hari lagi.
Sebelum ini, Cake memfailkan saman sivil ke atas pemilik Restoran Salleh di Mahkamah Tinggi di sini bagi menuntut ganti rugi lebih RM1.5 juta susulan penularan Covid-19 bagi Kluster Sivagangga di negeri ini sejak 28 Julai lalu. – K! ONLINE


Lagi penduduk ditahan langgar kuarantin
Oleh KOSMO!

5 September 2020, 10:35 pm
Oleh OTHMAN YAHAYA
SUNGAI PETANI – Polis menahan seorang lelaki kerana melanggar perintah kuarantin di rumah di Ambangan Heights, Amanjaya di sini hari ini.
Lelaki berusia 45 tahun itu merupakan penduduk Taman Bayu Indah 2 di Ambangan Heights.
Kawasan perumahan tersebut dikenakan Perintah Kawalan Pergerakan Diperketatkan (PKPD) Secara Pentadbiran sejak 28 Ogos lalu.
Ketua Polis Daerah Kuala Muda, Asisten Komisioner Adzli Abu Shah berkata, lelaki yang memakai gelang kuarantin warna putih itu ditahan ketika berjalan kaki kira-kira pukul 11.45 pagi tadi.
“Sepasukan anggota polis Unit Rondaan Bermotosikal (URB) yang membuat pemantauan di kawasan PKPD menahan lelaki itu di hadapan sebuah rumah di Kampung Kongsi 6 terletak kira-kira satu kilometer dari kediamannya.

“Ketika ditahan, lelaki terbabit memberitahu keluar melalui sekatan jalan raya 2 di Zon Kenanga kira-kira pukul 5 petang, 31 Ogos lalu dengan memberi alasan untuk berjumpa anaknya,” katanya di sini hari ini.
Kata beliau, semakan lanjut kemudiannya mendapati lelaki itu dipercayai menggunakan laluan tikus untuk keluar berikutan tiada rekod pergerakan direkodkan seperti didakwanya.
“Dia kemudian dibawa ke Balai Polis Komuniti untuk tindakan lanjut sebelum  dibebaskan dengan jaminan polis,” ujarnya.
Tambahnya, kes disiasat di bawah Seksyen 270 Kanun Keseksaan dan Seksyen 22 Akta Pencegahan dan Pengawalan Penyakit Berjangkit 1988. – K! ONLINE


Kelantan tumpul, gagal hukum Selangor 2
Oleh MUHAMAD ARDIE PUTRA SUHAIMI

5 September 2020, 11:02 pm
PETALING JAYA – Aura kehadiran pemilik baharu pasukan Kelantan, Norizam Tukiman gagal diterjemahkan diatas padang selepas pasukan The Red Warriors sekadar mencatat seri 0-0 dengan Selangor 2 dalam aksi Liga Premier di Stadium MB Petaling Jaya sebentar tadi.
Pada perlawanan tersebut, skuad The Red Warriors mendapat kelebihan awal selepas pengadil perlawanan menghadiahkan penalti setelah pemain import, Felix Chidi Olidi dijatuhkan pada minit ke-8.
Namun, sepakan penalti tersebut gagal disempurnakan oleh Lazarus Kaimbi selepas mudah ditepi penjaga gol Selangor 2, Muhd. Firdaus Irman Fadhil.
Pasukan kendalian Yusry Che Lah itu berusaha untuk meneruskan momentum tetapi tenaga skuad Gergasi Merah ‘muda’ ini berjaya menahan asakan daripada dibolosi pada babak pertama.
Bersambung pada separuh masa kedua, Kelantan sekali lagi mendapat kelebihan apabila pertahanan Selangor, Muhd. Syazwan Salihin dilayangkan kad merah oleh pengadil pada minit ke-53.
Hukuman tersebut menyaksikan Kelantan menggandakan serangan tetapi beberapa percubaan tepat yang dilakukan oleh Kaimbi dan Olidi gagal menembusi gawang yang dikawal rapi oleh Firdaus.

Meskipun Selangor 2 beraksi dengan 10 pemain, keputusan seri tanpa jaringan kekal sehingga tamat perlawanan.
Sebagai rekod, Norizam yang terkenal dengan gelaran Zamsaham telah menggemparkan bola sepak tempatan selepas membeli saham penuh daripada Persatuan Bola Sepak Kelantan (KAFA) bernilai RM3 juta selain melangsaikan hutang lapuk sebanyak RM3.8 juta. – K! ONLINE


Mira Filzah kahwin – Pondok bas di Alor Gajah pula jadi ‘mangsa’
Oleh KOSMO!

5 September 2020, 8:19 pm
Oleh RIZANIZAM ABDUL HAMID
MELAKA – Pondok menunggu bas di Alor Gajah yang pernah tular awal tahun lalu gara-gara Mira Filzah berkongsi gambarnya ketika berada di lokasi tersebut, sekali lagi menjadi bualan ramai hari ini.
Bagaimanapun, kali ini kisah pondok bas itu dijadikan jenaka pula oleh netizen yang kononnya kecewa kerana tidak dapat memenangi hati pelakon drama Pujaan Hati Kanda itu yang baru melangsungkan pernikahannya di ibu negara malam Jumaat lalu.
Pemilik Facebook (FB) Zainal Abu Bakar menulis dia berharap kerajaan negeri Melaka, khusus Majlis Perbandaran Alor Gajah (MPAG) dapat menukarkan papan tanda di pondok bas itu daripada Mira Filzah Was Here kepada Mira Filzah Is Married.
“Sedih hati ini bila terpandangkan pondok bas ini. Hati pun punah ranah.
“Setidak-tidaknya boleh tukarkan papan tanda itu kepada Wan Maimunah Was Here kerana saya pernah turunkan ibu Wan Maimunah di sini,” tulisnya.

Tulisan statusnya itu turut tular dan mendapat lebih 2,000 reaksi serta dikongsi 104 kali selain mendapat lebih 225 komen.
Pondok menunggu bas berkenaan menjadi tular apabila Mira Filzah menerusi Instagram miliknya pada Januari tahun lalu telah berkongsi gambarnya ketika berada di situ.
Disebabkan gambar yang dikongsi Mira atau nama sebenarnya, Nur Amirah Filzah Badioezaman, ramai peminat yang mula mencari pondok bas terbabit untuk bergambar kenangan sebagaimana yang dilakukan pelakon itu.
Selepas gambar tersebut tular dan menjadi perhatian ramai, pondok terbabit telah dibaik pulih dan dicantikkan semula oleh MPAG yang kemudiannya diletakkan dengan papan tanda ‘Mira Filzah Was Here’ sebagai tarikan.
Tourism Melaka menerusi laman Facebook mereka juga turut berkongsi beberapa keping gambar yang menyaksikan beberapa kakitangan sedang melakukan kerja pembaikan.
Dengan sekali lafaz, Mira Filzah, pada malam Jumaat lalu, sah bergelar isteri kepada Wan Emir Astar Wan Mohammad Khairil Anuar, 30.
Mira dinikahkan bapanya, Badioezaman Ab Khalik pada pukul 8.58 malam. – K! ONLINE


Zulkifli Zain meninggal dunia
Oleh ARINA CHE AZLAN

5 September 2020, 11:17 pm
KUALA LUMPUR- Pelakon veteran, Datuk Zulkifli Zain meninggal dunia sebentar tadi sekitar pukul 7.30 malam di kediamannya di Ukay Perdana akibat komplikasi pelbagai penyakit termasuk kegagalan buah pinggang kronik.
Berita pemergian Zulkifli,76, disahkan oleh anaknya, Dr. Norzizi Zulkifli yang memberitahu arwah pergi dengan tenang di sampingnya.
“Kebetulan hari ini adalah giliran saya menemani arwah Papa jadi memang dia menghembuskan nafas terakhir di sisi saya tanpa adik-adik lain.
“Kami sekeluarga reda dengan pemergian arwah,”katanya dalam satu kenyataan kepada media.
Dalam pada itu, Norzizi berkata dia sedikit terkilan kerana arwah tidak sempat menikmati mee kari yang diminta beberapa hari lalu berikutan ketiadaan air di sekitar kawasan Lembah Klang hari ini.
“Papa ada minta saya masakkan mee kari walaupun dia sebenarnya sudah tidak mampu menelan sebarang makanan pejal.

“Saya bercadang hendak memasak makanan kegemarannya itu hari ini tetapi rumah tiada air,” ujarnya lagi.
Sementara itu, aktivis teater itu juga mengucapkan jutaan terima kasih kepada semua pihak termasuk rakan-rakan artis, peminat dan media yang mengirimkan ucapan takziah buat mereka sekeluarga.
Dia juga meminta andai arwah bapanya berhutang dengan mana-mana pihak dan belum dilangsaikan, mereka boleh menghubungi Norzizi untuk menyelesaikannya.
“Doakan urusan pengebumian Papa berjalan lancar dan semoga rohnya ditempatkan di kalangan orang-orang beriman,” katanya lagi.
Jenazah Allahyarham dijangka dibawa ke Masjid Ukay Perdana pagi esok dan akan dikebumikan di Tanah Perkuburan Islam Ukay Perdana, Ampang selepas solat Zuhur.
Terdahulu pada awal Mac lepas, Zulkifli telah dikejarkan ke Hospital Pakar Universiti Teknologi Mara (UiTM) Sungai Buloh akibat jangkitan kuman dalam darah dan kegagalan buah pinggang.
Pada 2016, bekas Presiden Persatuan Kebajikan Artis Veteran Malaysia (PKAVM) pernah mendapat serangan angin ahmar yang agak serius.
Zulkifli yang merupakan pelakon popular sekitar 80-an dengan filem Tiada Esok Bagimu dan Jiwa Remaja itu meninggalkan seorang balu, Datin Normala Omar bersama lima orang anak beserta tujuh orang cucu. – K! ONLINE


[VIDEO] Operasi tren KTMB kembali ikut jadual
Oleh KOSMO!

5 September 2020, 7:50 pm
KUALA LUMPUR – Operasi tren Keretapi Tanah Melayu Berhad (KTMB) kembali mengikut jadual apabila kedua-dua kereta api elektrik (ETS) dan komuter yang terlibat dalam insiden bergesel dekat Stesen Kuang semalam selamat dibawa ke depoh masing-masing.
Ketua Pegawai Eksekutif KTMB, Datuk Ir. Kamarulzaman Zainal berkata, kedua-dua tren itu dikeluarkan sejurus siasatan terperinci di lokasi kejadian selesai awal pagi tadi.
“Siasatan lanjut ke atas ETS kini diteruskan di Depoh Batu Gajah, manakala penyiasatan yang sama dilakukan ke atas komuter di Depoh Sentul.
“Pengalihan tersebut juga telah membolehkan perkhidmatan tren-tren penumpang dan kargo kembali beroperasi mengikut jadual,” katanya dalam satu kenyataan di sini, hari ini.
Katanya, ia dapat dilakukan setelah pemeriksaan teliti merangkumi aspek keselamatan landasan, teknikal dan semboyan di kawasan itu selesai dijalankan.
Beliau berkata, hasil siasatan itu akan dibentangkan kepada Kementerian Pengangkutan serta agensi-agensi berkaitan bagi mengenal pasti punca serta mencadangkan langkah-langkah mengelak kejadian yang sama dari berulang.

Dalam kejadian pukul 6.37 petang semalam, sebuah komuter tiga gerabak yang dalam perjalanan dari Stesen Tanjung Malim ke Stesen Sungai Buloh bergesel dengan ETS yang bergerak dari Stesen Padang Besar menuju ke Stesen Kuala Lumpur Sentral.
Seorang penumpang komuter cedera ringan, manakala 29 penumpang lain dan 93 penumpang ETS selamat. – K! ONLINE

[VIDEO] Operasi tren #KTMB kembali mengikut jadual apabila kedua-dua kereta api elektrik (ETS) dan komuter yang terlibat dalam insiden bergesel dekat Stesen Kuang semalam selamat dibawa ke depoh masing-masing.
Berita penuh klik https://t.co/3swHdt8IDz pic.twitter.com/75EnYLRdQY
— Kosmo! Online (@kosmo_online) September 5, 2020


Lelaki tendang kucing dikecam netizen
Oleh AHMAD SHAHERMAN SHAMSURI

5 September 2020, 5:54 pm
KUALA LUMPUR – Tindakan seorang lelaki menendang seekor kucing yang sedang berehat di sebuah hentian bas mengundang kecaman netizen di laman sosial Facebook.
Klip video yang dimuat naik menerusi Facebook Persatuan Haiwan Malaysia (Animal Malaysia) sejak awal pagi tadi telah ditonton lebih 44,000 kali dan telah dikongsi lebih 961 pengguna.
Menerusi kenyataan Animal Malaysia di laman Facebooknya memaklumkan, kejadian tersebut dipercayai berlaku di negeri sebelah utara tanah air berdasarkan ‘loghat’ yang digunakan pelaku.
“Perbuatan itu membuktikan banyak sebenarnya kucing jalanan dianiaya dan dizalimi dan kebanyakan ia tidak didedahkan kepada umum.
“Animal Malaysia merayu kepada masyarakat supaya membekalkan maklumat lengkap seperti tarikh, masa dan tempat kejadian. Maklumat tidak sempurna bakal mengundang salah faham,” katanya.
Justeru, orang ramai yang mempunyai maklumat berhubung kezaliman haiwan diminta menghubungi hotline Animal Malaysia di talian 011-20901097.

Seorang netizen, Asra Sha, turut berkongsi rasa kesalnya terhadap perbuatan pelaku dan simpati dengan nasib yang menimpa kucing itu.
“Wahai manusia sudah hilang ke perasaan? Tidak diminta untuk dibelai dan dimanjakan kucing itu, asalkan tidak dianiayakan pun dah cukup”.
Perasaan sama turut dikongsi, Maimun Ibrahim yang mendoakan pelaku menerima balasan dari Allah.
“Kesian kucing tu! Semoga kau (pelaku) akan terima pembalasan kelak. Aamiin”. – K! ONLINE


Maut selepas lima hari kemalangan
Oleh KOSMO!

5 September 2020, 5:31 pm
Oleh ISWAN SHAFIQ ISA
SEBERANG PERAI – Seorang penunggang motosikal warga emas yang terlibat kemalangan jalan raya di Jalan Bukit Minyak, Bukit Mertajam di sini pada Ahad lalu meninggal dunia tengah malam tadi selepas kira-kira lima hari bertarung nyawa.
Mangsa, Abdul Rahman Jaafar, 72, disahkan meninggal dunia kira-kira pukul 12.20 tengah malam ketika dirawat di Hospital Bukit Mertajam (HBM) di sini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, dalam kemalangan itu, mangsa yang juga pesara cedera parah selepas motosikal ditungganginya bergesel dengan sebuah kereta kira-kira puku 8.40 malam.
“Ketika kejadian, mangsa yang menunggang motosikal jenis Yamaha Ego LCI dalam perjalanan dari arah Bukit Minyak menuju ke Alma sebelum bergesel dengan cermin sisi sebelah kanan sebuah kereta jenis Nissan Teana dari arah sama.
“Akibat kejadian itu, mangsa telah dikejarkan ke HBM sebelum dia disahkan meninggal dunia pukul 12.20 tengah malam tadi kerana kecederaan parah pada kepala,” katanya kepada pemberita hari ini.

Beliau berkata, pemandu kereta berusia 59 tahun bagaimanapun tidak mengalami kecederaan.
Menurutnya, kes itu disiasat di bawah Seksyen 41(1) Akta Pengangkutan Jalan 1987. – K! ONLINE


Nafi banduan meninggal dunia di penjara Pengkalan Chepa
Oleh KOSMO!

5 September 2020, 5:41 pm
Oleh ROSLIZA MOHAMED
KOTA BHARU – Kes seorang banduan lelaki yang didakwa meninggal dunia di penjara Pengkalan Chepa di sini sewaktu dalam tahanan awal bulan ini seperti yang ditularkan dalam laman sosial adalah tidak benar.
Pengarah Penjara Kelantan, Penolong Kanan Komisioner Mat Yaacob berkata, sebaliknya banduan berusia 40 tahun itu dilaporkan meninggal dunia ketika mendapat rawatan di Hospital Raja Perempuan Zainab pada 1 September.
“Banduan itu sebenarnya disahkan oleh doktor meninggal dunia di hospital tersebut akibat jangkitan kuman pada paru-paru.
“Akibat keadaannya yang semakin sakit, pihak kami menghantarnya ke hospital bagi rawatan lanjut di hospital pada 25 Ogos lalu,” katanya ketika dihubungi Kosmo! di sini hari ini.
Difahamkan banduan itu ditahan di Penjara Pengkalan Chepa, di sini atas kesalahan mengikut Seksyen 15(1)(a) Akta Dadah Berbahaya 1952 dan Seksyen 30(3) Akta Racun 1952 pada 8 Julai lepas.

Beliau berkata, orang ramai dinasihatkan supaya tidak membuat sebarang spekulasi berhubung kes tersebut.
Tambahnya, pihaknya juga sedang mengkaji dan tidak teragak- agak mengambil tindakan tehadap penyebar maklumat itu kerana ia menjejaskan kredibiliti Jabatan Penjara.
Sebelum ini, kes banduan mati di penjara dikeluarkan dalam satu kenyataan yang ditularkan di laman Facebook apabila adik ipar mangsa meminta perhatian rakyat di negara ini bagi mendapatkan keadilan bagi kematian arwah abang iparnya.
Adik ipar mangsa memberitahu mangsa berada dalam keadaan sihat sebelum dimasukkan ke dalam penjara selain tidak pernah mempunyai masalah kesihatan kritikal.
Bagaimanapun, pihak keluarga terkejut dengan kecederaan yang dialami mangsa selepas berada di dalam tahanan dan menurut dakwaan adik mangsa, mangsa didapati cedera pada bahagian paru-paru, dada dan perut.
Pihak penjara juga tidak memaklumkan kepada ahli keluarga mengenai keadaan mangsa yang kritikal ketika itu dan terpaksa dibawa ke hospital.
Keluarga mangsa turut berasa ragu-ragu dan bimbang seandainya mangsa dipukul di dalam tahanan. – K! ONLINE


Lori balak terbalik masuk kedai
Oleh KOSMO!

5 September 2020, 5:51 pm
Oleh AIMUNI TUAN LAH
GUA MUSANG – Penduduk yang sedang nyenyak tidur di Simpang Jalan Aring di sini dikejutkan dengan dentuman kuat akibat treler balak terbalik di hadapan rumah kedai di sini semalam.
Kebanyakan penduduk yang terjaga meninjau keadaan dan mendapati 40 kayu balak bergelimpangan di atas jalan raya dan sebahagian masuk ke dalam kedai makan dalam kemalangan membabitkan tiga kenderaan di Kilometer 43 Jalan Gua Musang-Kuala Krai itu.
Bagaimanapun, tiada kecederaan penduduk dilaporkan.
Pemandu lori satu tan, Sivananthan A. Suppan, 50, cedera parah apabila putus empat jari dan patah kaki kanan, manakala, kelindannya Loshendar Raj Sivananthan, 19, luka di kepala.
Pemandu lori balak, Rosli Ab. Rahman 51, dan pemandu kereta Perodua Myvi, Muhammad Syairazi Mohd Yussof, 28, tidak mengalami sebarang kecederaan.

Ketua Polis Daerah Gua Musang, Superintendan Mohd. Taufik Maidin berkata, kejadian itu berlaku ketika lori yang dalam perjalanan dari Gua Musang menghala ke Kuala Krai.
Katanya, setibanya di lokasi pemandu lori terbabit dipercayai mengantuk sebelum hilang kawalan lalu memasuki laluan bertentangan.
“Lori terbabit bergesel dengan treler sarat muatan balak sehingga lori balak terbalik dan kayu balak berselerak atas jalan.
“Sebuah kereta Perodua Myvi yang datang dari Gua Musang menghala ke Kuala Krai tidak sempat mengelak dan merempuh kayu balak berkenaan,” katanya.
Tambahnya, dua mangsa yang cedera dalam kejadian itu dihantar ke Hospital Sultan Ismail Petra, Kuala Krai untuk rawatan.
Kawasan kejadian itu turut mengalami kesesakan apabila berpuluh kayu balak melintang jalan.
Kes disiasat mengikut Seksyen 43 (1) Akta Pengangkutan Jalan 1987. – K! ONLINE


KPM beri keutamaan sistem pendidikan khas di Sabah
Oleh KOSMO!

5 September 2020, 4:26 pm
Oleh IVAN AMIRUL
PENAMPANG – Penambahbaikan sistem pendidikan khas di Sabah sentiasa menjadi keutamaan Kementerian Pendidikan Malaysia (KPM) bagi memastikan golongan pelajar keperluan khas memperoleh pendidikan berkualiti.
Menteri Kanan Pendidikan, Dr Radzi Jidin berkata, penekanan termasuklah menyediakan kemudahan infrastruktur serta kepakaran.
Katanya, pendidikan khas perlu diberi keutamaan supaya pelajar istimewa berkenaan boleh mendapat pendidikan terbaik sama seperti pelajar lain.
“Hal ini juga penting agar golongan pelajar ini boleh menimba ilmu yang mampu mendidik mereka menjadi individu berdikari apabila tamat persekolahan kelak.
“Selain itu, pendidikan berkualiti di sekolah turut menentukan pelajar pendidikan khas ini berupaya dilahirkan sebagai anggota masyarakat yang berguna kepada negara,” katanya ketika ditemui pemberita selepas menghadiri Majlis Kupi-Kupi di Sekolah Menengah Kebangsaan (SMK) Tansau di sini tadi.

Dalam majlis sama, Radzi menyampaikan replika cek bernilai RM6. 6 juta kepada Jabatan Pendidikan Sabah yang diterima Pengarah Pendidikan Sabah, Dr Mistirine Radin.
Peruntukkan terbabit adalah bertujuan untuk elaun murid berkeperluan khas 2020 fasa dua untuk Julai sehingga Disember 2020 manalala SMK Tansau juga menerima peruntukan sebanyak RM74, 700 untuk tujuan sama. – K! ONLINE


Tentera rampas hampir 3,000 kg dadah dari bot laju
Oleh KOSMO!

5 September 2020, 7:06 pm
BANDAR RAYA MEXICO – Pasukan tentera Mexico berjaya merampas sejumlah dadah hampir 3,000 kilogram (kg) daripada sebuah bot laju di perairan Mahahual, negeri Quintana Roo baru-baru ini, lapor akhbar Daily Mail.
Menurut jurucakap tentera laut Mexico, ketika kejadian, sebuah helikopter dari pasukan marin dan Pertahanan Kebangsaan sedang membuat rondaan sebelum mengesan sebuah bot laju yang mencurigakan kira-kira 135 kilometer dari pantai Mahahual.
Sebuah video yang dikongsi menunjukkan detik-detik anggota tentera turun dari sebuah helikopter menggunakan tali ke atas bot berkenaan sebelum memberkas tiga orang individu.
Bagaimanapun, identiti dan kewarganegaraan ketiga-tiga suspek tidak diketahui.
Anggota tentera mengesan sebuah bot laju yang mencurigakan sewaktu membuat rondaan di perairan berhampiran pantai Mahahual, negeri Quintana Roo. – DAILY MAIL
Sementara itu, bot laju tersebut dibawa ke pelabuhan berhampiran dan pasukan tentera mendapati terdapat sebanyak 2,960 kg kokain yang dibalut dalam 74 bungkusan plastik dianggarkan berharga AS$142 juta (RM589 juta).
“Operasi pemantauan di laut, udara dan darat sentiasa dilakukan oleh pihak berkuasa bagi membanteras kegiatan jenayah, menjamin keselamatan dan memastikan undang-undang dipelihara di sepanjang perairan Mexico,” katanya dalam satu kenyataan.

Rampasan tersebut berlaku empat hari selepas jet pejuang tentera memintas sebuah pesawat ringan di ruang udara Mexico dan mengiringinya ke Lapangan Terbang Antarabangsa Palenque di negeri Chiapas.
Hasil pemeriksaan pesawat enjin berkembar Dassault Falcon itu menemui dadah berjumlah AS$65 juta (RM270 juta) dan menahan dua lelaki termasuk juruterbangnya. – Agensi


Empat terselamat akademi jahitan terbakar
Oleh KOSMO!

5 September 2020, 6:22 pm
Oleh NUR NIK IZZATI HAZWANI NIK ADNAN
KEMAMAN – Panggilan telefon seorang pelatih yang memaklumkan asrama akademi jahitan mereka sedang terbakar menyelamatkan nyawa empat rakannya semalam.
Sewaktu kebakaran pada pukul 9.30 malam itu, pelatih perempuan terbabit yang dalam perjalanan pulang ke asrama terlihat kepulan asap tebal di bangunan berkenaan sebelum memaklumkannya kepada pemilik akademi jahitan tersebut.
Pemilik akademi jahitan itu, Norihan Ngah, 46, berkata, sebaik dimaklumkan kebakaran tersebut, beliau segera menghubungi warden untuk mengarahkan pelatih yang masih berada di dalam asrama menyelamatkan diri.
“Sewaktu kejadian, saya dimaklumkan empat pelatih berada di dalam asrama.
“Saya kemudiannya menghubungi pihak bomba untuk meminta bantuan memadamkan kebakaran,” katanya ketika ditemui Kosmo! di sini hari ini.

Norihan berkata, beliau bersyukur semua pelatihnya berjaya menyelamatkan diri selain kebakaran itu berjaya dikawal daripada memusnahkan keseluruhan bangunan.
Katanya, kebakaran tersebut hanya memusnahkan sebuah bilik penyimpanan fail pentadbiran di bangunan akademi setinggi dua tingkat. – K! ONLINE


Enam kes baharu, satu di Kluster Telaga
Oleh NOR IDAYU BOSRO

5 September 2020, 5:44 pm
PUTRAJAYA – Sebanyak enam kes jangkitan Covid-19 dilaporkan hari ini termasuk satu kes penularan tempatan membabitkan Kluster Telaga.
Angka kes baharu itu menjadikan jumlah keseluruhan kes positif sebanyak 9,391 dengan kes aktif kebolehjangkitan adalah 150.
Ketua Pengarah Kesihatan, Tan Sri Dr. Noor Hisham Abdullah berkata, kes baharu di Kluster Telaga iaitu kes ke-9,391 merupakan kontak rapat kepada kes indeks di Hospital Sultanah Bahiyah, Kedah.
“Mangsa didapati positif Covid-19 semasa saringan yang dijalankan pada 3 September lalu.
“Setakat ini, seramai 3,458 telah disaring dengan sembilan positif, 2,744 didapati negatif manakala 705 masih menunggu keputusan,” katanya dalam satu kenyataan di sini hari ini.
Sementara itu, Noor Hisham berkata, empat kes import dilaporkan di Kuala Lumpur membabitkan dua warganegara yang pulang dari Angola dan Pakistan selain dua warga asing yang tiba dari India serta Bangladesh.

“Terdapat lima kes positif yang sedang dirawat di Unit Rawatan Rapi di mana tiga kes memerlukan bantuan pernafasan,” katanya. – K! ONLINE


Ranhill SAJ hantar 10 lori tangki air ke Selangor
Oleh KOSMO!

5 September 2020, 6:28 pm
Oleh MOHAMAD FAIZAL HASHIM
JOHOR BAHRU – Ranhill SAJ Sdn. Bhd. (Ranhill SAJ) hari ini menghantar 10 buah lori tangki
air bagi membantu Pengurusan Air Selangor Sdn. Bhd. (Air Selangor) mengagih bekalan air bersih ke kawasan terjejas susulan pencemaran sumber air yang berlaku di Sungai Gong, Selangor sejak kelmarin.
Menurut Ketua Pegawai Eksekutif Ranhill SAJ, Nor Ifuan Md. Nor, bantuan lori tangki air terbabit dijangka bergerak bermula lewat malam ini.
Katanya, Ranhill SAJ akan bersama rakan-rakan di Air Selangor dalam pengagihan air ke kawasan yang terjejas.
“Ini merupakan salah satu tanggungjawab sosial dan persefahaman yang dilakukan sesama operator bekalan air di seluruh negara.
“Semoga usaha yang dilaksanakan ini mampu membantu pihak Air Selangor dalam menangani masalah bekalan air tersebut,” katanya dalam satu kenyataan hari ini.

Ranhill SAJ adalah syarikat pembekal air bersepadu yang mengendalikan 44 loji rawatan air di seluruh negeri Johor, dengan kapasiti rawatan sebanyak 2,026 juta liter sehari.
Menurut laporan Air Selangor, gangguan bekalan air membabitkan hampir 1.2 juta akaun di tujuh wilayah sekitar Lembah Klang dijangka berterusan sekurang-kurangnya empat hari lagi.
Ia berikutan Loji Rawatan Air (LRA) Sungai Selangor Fasa 1, 2, 3 dan Rantau Panjang hanya boleh kembali beroperasi jika tahap pencemaran berada pada tahap sifar.
Dalam pada itu, Nor Ifuan berkata, Ranhill SAJ turut mengambil inisiatif sama dengan menghantar bantuan kepada pihak Air Kelantan Sdn Bhd (Air Kelantan), pada Isnin lalu.
“Sejak 31 Ogos lalu, Ranhill SAJ telah menghantar bantuan sebanyak empat lori tangki air kepada pihak Air Kelantan bagi menangani krisis gangguan bekalan air ekoran kerja kecemasan pembaikan paip air mentah bersaiz 1,100 mm yang pecah,” ujarnya. – K! ONLINE.


PGA serbu kilang proses arak haram
Oleh KOSMO!

5 September 2020, 6:31 pm
Oleh KHAIRUL MOHD. ALI
JOHOR BAHRU – Sebuah kilang memproses arak tiruan bernilai RM1 juta diserbu sepasukan anggota unit risikan Pasukan Gerakan Am (PGA) di Taman Wawasan, Kluang, hari ini.
Pegawai Pemerintah Batalion 5 PGA, Superintendan Dimin Awang berkata, pihaknya turut menahan seorang pekerja lelaki berusia 39 tahun dalam operasi tersebut.
Katanya, operasi tersebut dijalankan pada pukul 1.50 petang.
“Ketika serbuan dibuat, pihak berkuasa menemui sejumlah 321 kotak mengandungi arak yang telah siap dibungkus dan sedia untuk diedarkan.
“Siasatan awal mendapati kilang memproses arak tiruan itu telah beroperasi sejak lebih empat bulan lalu sewaktu tempoh Perintah Kawalan Pergerakan (PKP) dilaksanakan,” katanya.

Tambah beliau, pihaknya percaya arak tiruan berkenaan diedarkan ke seluruh Johor dan Melaka, khususnya kepada warga asing.
“Kes ini akan disiasat dibawah Akta Kastam kerana tidak membayar cukai manakala bahan rampasan akan diserahkan kepada polis untuk tindakan lanjut.
“Kami juga menasihati orang ramai agar tidak membeli arak tiruan yang dikhuatiri boleh menyebabkan keracunan dan membawa maut,” tambahnya. – K! ONLINE


Kada hilang tanah sawah kesan pembangunan rumah
Oleh KOSMO!

5 September 2020, 3:54 pm
Oleh TOREK SULONG
PASIR PUTEH – Lembaga Kemajuan Pertanian Kemubu (Kada) kehilangan 10,000 hektar tanah pertanian dalam kawasan operasinya dalam tempoh 10 tahun apabila tanah pertanian itu berubah status kepada lot pembangunan.
Pengerusi Kada, Datuk Kamarudin Md. Nor berkata, keadaan itu berlaku kerana keperluan penduduk termasuk petani sendiri yang membina kediaman mereka.
Sehubungan perkara itu, katanya, langkah sedang dipertimbangkan untuk memperluaskan semula merentasi beberapa jajahan baharu membabitkan beberapa kawasan pertanian di Pasir Puteh, Bachok, Tumpat, Pasir Mas, Rantau Panjang dan Machang.
“Kawasan yang paling luas diperlukan ialah kawasan pertanian di Semerak dan Gaal. Pelan pembangunan dan perluasan kawasan operasi ini akan dibentangkan ke kabinet dalam tempoh yang terdekat.
“Matlamat utama membesarkan saiz kawasan operasi Kada seluas 44,000 hektar berbanding keluasan sekarang iaitu 26,833 hektar,” katanya ketika ditemui selepas Majlis Ramah Mesra Warga Petani, Kampung Lembah di sini hari ini.

Mengulas lanjut, katanya, isu kehilangan tanah pertanian akan memberi impak kepada perancangan jaminan makanan negara, walaupun hasil produktiviti padi meningkat dalam tempoh yang sama sebanyak 51,000 metrik tan.
“Kawasan jelapang ini perlu dikekalkan demi kepentingan negara. Perbincangan dengan kerajaan negeri juga dan Kementerian Pertanian dan Industri Makanan sudah dilaksanakan dan mencapai kata sepakat mencapai misi perluasan semula selain mengekang aktiviti tebus guna tanah sawah untuk tujuan komersial,” katanya.
Kamarudin berkata, sebelum ini, pihak kementerian melalui Kada telah menyediakan peruntukan hampir RM150 juta dalam usaha memberikan manfaat kepada golongan pesawah meningkatkan hasil pendapatan mereka. – K! ONLINE


Nenek sakit, Zizan bergegas balik kampung
Oleh MOHD. HAIKAL ISA

5 September 2020, 3:12 pm
KUALA LUMPUR – Disebabkan kondisi kesihatan neneknya yang mesra disapa sebagai Nenek Wan kurang stabil, pelakon dan pelawak, Zizan Razak bergegas pulang ke kampung halamannya di Dungun, Terengganu.
Zizan atau nama lengkapnya, Mohammad Razizan Abdul Razak, 36, melalui satu hantaran status dalam Instagram, memberitahu perkara tersebut.
“Dengan rasa rendah diri Zizan ingin memohon semua supaya sama-sama mendoakan kesihatan nenek Zizan kembali sihat seperti sedia kala.
“Zizan baru sahaja dapat berita keadaan nenek tidak berapa stabil dan sekarang terpaksa bergegas pulang ke Terengganu. Doa juga perjalanan Zizan sekeluarga selamat pergi dan pulang,” tulis Zizan dalam Instagramnya sekitar sembilan jam lalu.
Bagaimanapun, Zizan tidak memberi perincian lanjut mengenai penyakit yang dihidapi nenek kesayangannya itu.
Dalam pada itu, ruangan komen pelakon filem Abang Long Fadil itu dihujani doa daripada netizen dan rakan artis seperti Anuar Zain, Datuk Aznil Nawawi, Umi Nazeera, Johan dan ramai lagi.

Terdahulu, Zizan pernah berkongsi sekeping foto dengan neneknya yang dibahasakan sebagai Nenek Wan sekitar 2018.
“Perkenalkan nenek Zizan. Kami semua panggil Nenek Wan atau One kekadang SonaOne,” tulis Zizan pada kapsyen gambar yang dimuat naiknya. – K! ONLINE


53 premis diperiksa bagi halang pencemaran air
Oleh MOHD RASDAN AHMAD

5 September 2020, 3:51 pm
KUALA LUMPUR – Pihak Jabatan Alam Sekitar telah mengenal pasti sebanyak 53 premis di sekitar kawasan Sungai Gong, Rawang, Selangor untuk disemak dan diperiksa bagi memastikan kawasan tersebut bebas dari berlakunya pencemaran air.
Menteri Besar Selangor, Datuk Seri Amirudin Shari berkata, walaupun suspek utama iaitu sebuah premis kilang membersih jentera berat telah diambil tindakan undang-undag oleh pihak Polis Diraja Malaysia (PDRM), namun beberapa premis ini juga perlu diperiksa.
“Ini bagi memastikan kawasan Rawang Intergrated Park itu tidak berlaku sebarang lagi pencemaran dan menjadi punca kepada pencemaran air yang sedang berlaku seperti ini.
“Pencemaran seperti ini telah menyebabkan loji-loji rawatan kita berhenti tugas seperti ini,” jelasnya ketika sidang akhbar selepas mempegerusikan Mesyuarat Pelaporan Penuh Situasi Semasa Berhubung Isu Pencemaran Air di Pusat Arahan Air Selangor dekat sini hari ini. K! ONLINE.


Pengusaha bot Pulau Suri perlu patuh aspek keselamatan
Oleh KOSMO!

5 September 2020, 3:21 pm
Oleh ROSLIZA MOHAMED
TUMPAT – Semua pengusaha bot penambang yang mengendalikan kira-kira 70 buah bot di Pulau Suri di sini perlu memastikan aspek keselamatan bagi mengelak kejadian tidak diingini berlaku ketika membawa penumpang ke pusat pelancongan itu.
Timbalan Ketua Polis Kelantan, Senior Asisten Komisioner Abdullah Mohamad Piah berkata, mereka perlu memastikan aspek keselamatan utama iaitu dengan melengkapkan bot dengan jaket keselamatan.
“Pemakaian jaket keselamatan dan kapasiti bot penumpang amat penting sepanjang membawa penumpang pergi dan balik.
“Selain itu, bot penumpang perlu berkeadaan baik dan selamat semasa pergerakan mereka sepanjang menyusuri sungai ke pasar terapung tersebut,” katanya.
Beliau berkata demikian selepas Ops Bersepadu Bot Penambang bersama 27 pegawai dan anggota Ibu Pejabat Polis Daerah (IPD) Tumpat, Pasukan Polis Marin (PPM) dan Jabatan Laut negeri di sini hari ini.

Sementara itu, Abdullah berkata, dalam operasi itu, sebanyak 16 notis saman dikeluarkan yang melibatkan pemeriksaan terhadap 21 pengusaha bot penambang.
“Saman yang dikeluarkan itu di bawah Seksyen 474 (1) Ordinan Perkapalan Saudagar 1952 yang boleh dikenakan denda minimum RM5,000.
“Pengusaha bot perlu menyelesaikan saman dalam tempoh 14 hari dengan berurusan Jabatan Laut Kelantan, sebelum tindakan tegas diambil,” katanya. – K! ONLINE


MOSTI galak pelajar pilih sains sebagai kerjaya
Oleh KOSMO!

5 September 2020, 3:10 pm
NOR AINNA HAMZAH
REMBAU – Kementerian Sains, Teknologi, dan Inovasi (MOSTI) mengalu-alukan golongan muda terutamanya pelajar supaya memilih bidang berasaskan sains sebagai kerjaya di masa hadapan.
Menterinya, Khairy Jamaluddin Abu Bakar berkata, negara masih lagi berhadapan dengan masalah kekurangan pakar dalam aliran berkenaan.
Menurutnya, terdapat nisbah yang telah ditetapkan di peringkat pengajian tinggi di mana sasaran sebanyak 60 peratus pelajar daripada bidang sains manakala 40 lagi di bidang lain.
“Bagaimanapun, kini di institusi pengajian tinggi hanya sekitar 40 peratus sahaja pelajar aliran sains. Kita sedang bekerja keras meniupkan lagi semangat kepada anak-anak muda untuk lebih berminat kepada aliran sains.
“Kita kena ubah pendekatan kita pada sains serta perlu membudayakan sains dan teknologi sebagai sebahagian daripada kehidupan rakyat,” katanya sempena Majlis Perasmian Minggu Sains Negara Peringkat Negeri Sembilan di Dewan Biduanda Universiti Teknologi MARA (UiTM) Rembau, di sini, pagi tadi.

Turut hadir, Ketua Setiausaha, Kementerian Sains, Teknologi dan Inovasi, Datuk IR Dr Siti Hamisah Tapsir; Ketua Pengarah Agensi Nuklear Malaysia, Dr Mohd Abd Wahab Yusof dan Naib Canselor UiTM, Azraai Kassim.
Khairy turut menekankan keutamaan kerajaan untuk mengutamakan teknologi serta pakar tempatan seperti mana perlaksanaan Kempen Beli Barangan Buatan Malaysia.


Maipk bantu keluarga mangsa maut tertimbus ketika mendulang
Oleh KOSMO!

5 September 2020, 3:45 pm
Oleh ZAKI SALLEH
TAIPING – Nasib keluarga mangsa yang meninggal dunia tertimbus semasa mendulang bijih timah di Batu Kurau dekat sini mendapat perhatian daripada Majlis Agama Islam dan Adat Melayu Perak (Maipk).
Semalam, keluarga berkenaan menerima kunjungan Pegawai Daerah Larut Matang dan Selama, Mohamed Akmal Dahalan bersama Pegawai Baitulmal Daerah Selama, Muhammad Naquib Mohamd Tarmizi ke kediaman mereka di Ladang Stroughton, Redang Panjang.
Pada kunjungan tersebut, pihak Maipk telah menyampaikan sumbangan berjumlah RM300 manakala permohonan bantuan sewa rumah akan pertimbangkan untuk kelulusan.
Sumbangan disampaikan oleh Mohamed Akmal mewakili Maipk kepada balu mangsa, Nur Aqilah Mat.
Nur Aqilah ketika ditemui mengucapkan terima kasih kepada semua pihak khususnya Maipk yang prihatin terhadap keluarganya.

“Saya terharu atas kehadiran pegawai-pegawai Maipk untuk turun padang membantu selain bertanya khabar,” katanya.
Dalam kejadian yang berlaku di sebuah ladang di Batu 24, Batu Kurau pada 28 Ogos lalu, mangsa, Allahyarham Mohd. Zakaria Yahaya, 48, ditemui dalam keadaan membongkok dan tertimbus tanah pada kedalaman lima meter.
Mangsa meninggalkan seorang balu, Nur Aqila, 28, serta enam orang anak yang berusia antara dua hingga 16 tahun yang kesemuanya masih bersekolah.
Sesi ziarah ini turut dihadiri wakil pejabat Ahli Dewan Undangan Negeri Kubu Gajah dan Penghulu Mukim Ijok. – K! ONLINE


Bekalan air minuman dan mineral mencukupi – KPDNHEP KL
Oleh AHMAD SHAHERMAN SHAMSURI

5 September 2020, 3:16 pm
KUALA LUMPUR – Kementerian Perdagangan Dalam Negeri dan Hal Ehwal Pengguna (KPDNHEP) Kuala Lumpur memaklumkan bekalan air mineral dan air minuman mencukupi ketika ini.
Bagaimanapun, Pengarah KPDNHEP Kuala Lumpur, Ariffin Samsudin berkata, peniaga diingatkan supaya tidak mengambil kesempatan dengan menaikkan harga air mineral dan air minuman berikutan isu gangguan bekalan air pada masa ini.
“KPDNHEP KL mengambil maklum isu berkenaan kedudukan bekalan air mineral dan air minuman di pasaraya dan kedai runcit berikutan masalah bekalan air yang sedang melanda.
“Pemeriksaan segera di semua pasaraya dan kedai runcit sekitar Kuala Lumpur telah dilakukan semalam untuk memastikan bekalan air mineral dan air minuman mencukupi dipasaran,” katanya dalam satu kenyataan di sini hari ini.
Pada masa sama Ariffin berkata, peniaga juga diingatkan supaya meletakkan tanda harga yang jelas pada setiap barang jualan agar tidak mengelirukan pengguna.
“Tindakan tegas akan dikenakan kepada peniaga yang ingkar terhadap arahan ini dan mereka boleh disiasat mengikut Seksyen 14 (1) Akta Kawalan Harga Dan Anti Pencatutan 2011,”jelasnya.

Tambahnya, kementerian memberi peringatan kepada mana-mana individu mahupun syarikat supaya tidak sewenangnya mengaut keuntungan berlebihan dalam memanipulasi isu gangguan bekalan air yang sedang berlaku ketika ini. -K! ONLINE


Suspek cemari sungai didakwa minggu depan
Oleh NOR IDAYU BOSRO

5 September 2020, 3:22 pm
PUTRAJAYA – Kerajaan akan melaksanakan proses pendakwaan minggu depan terhadap pihak yang bertanggungjawab terhadap pencemaran sumber bekalan air sehingga mengakibatkan gangguan meluas di Lembah Klang.
Menteri Alam Sekitar dan Air, Datuk Seri Tuan Ibrahim Tuan Man, berkata, ketika ini tindakan penguatkuasaan pelbagai agensi sedang berjalan dengan melibatkan kerajaan persekutuan dan negeri.
Beliau berkata, agensi terbabit ialah Suruhanjaya Perkhidmatan Air Negara (SPAN), Jabatan Alam Sekitar (JAS), Lembaga Urus Air Selangor (LUAS) dan pihak berkuasa tempatan.
“Proses pendakwaan mengikut Akta Kualiti Alam Sekeliling 1974 dan Akta Industri Perkhidmatan Air 2006 akan dilaksanakan minggu depan,” katanya dalam satu kenyataan di sini hari ini.
Terdahulu, Kosmo! melaporkan empat lelaki yang juga pemilik kilang direman selama enam hari selepas disyaki terbabit dalam kejadian pencemaran air di kawasan perindustrian Sungai Gong, Rawang.
Perintah reman itu dikeluarkan pagi tadi oleh Hakim Mahkamah Sesyen Selayang Nurul Mardhiah Mohammed Redza. -K! ONLINE


UMNO wajar dapat majoriti kerusi
Oleh KOSMO!

5 September 2020, 2:55 pm
NOR AINNA HAMZAH
REMBAU – UMNO dilihat wajar mendapat pembahagian kerusi paling banyak bagi Pilihanraya Negeri (PRN) Sabah berdasarkan faktor kekuatan, pengaruh dan kepimpinan parti politik itu.
Ahli Parlimen Rembau yang juga bekas Ketua Pemuda UMNO, Khairy Jamaluddin Abu Bakar berkata, buat masa ini beliau difahamkan senarai calon sedang dimuktamatkan dan akan diumumkan dalam masa beberapa hari.
Menurutnya yang juga Menteri Sains, Teknologi dan Inovasi (MOSTI), perbincangan mengenai pembahagian kerusi berkenaan telah pun sampai ke peringkat akhir pengagihan dan diharap tidak berlaku pertindahan dalam kalangan UMNO dan juga rakan dalam UMNO.
“Saya harap tidak ada apa-apa pertindahan supaya pengagihan  secara adil dan saksama dengan parti-parti lain.
“Saya harap juga bahawa UMNO akan bertanding di majoriti kerusi sebab kalau lihat daripada kekuatan bilangan kerusi yang diberikan kepada UMNO Sabah, saya rasa perlu lebih banyak,” katanya kepada pemberita ketika ditemui selepas Majlis Perasmian Minggu Sains Negara Peringkat Negeri Sembilan di Dewan Biduanda Universiti Teknologi MARA (UiTM) Rembau di sini tadi.

Katanya, fomula pengagihan kerusi itu akan diserahkan kepada pucuk pimpinan untuk tindakan seterusnya. – K! ONLINE


Lelaki lapan cincin dikejar ke hospital lagi
Oleh KOSMO!

5 September 2020, 4:14 pm
ISKANDAR SHAH MOHAMED
KLANG – Selepas lebih sebulan terselamat akibat lapan cincin dipakainya tersekat dijari, seorang lelaki sekali lagi dikejarkan ke hospital kerana masalah sama hari ini.
Dalam kejadian kira-kira pukul 9.30 pagi, mangsa berusia 41 tahun itu dipercayai dihantar ahli keluarganya ke Hospital Tengku Ampuan Rahimah (HTAR) di sini, kerana dua jari kirinya membengkak akibat cincin yang dipakainya.
Jurucakap bomba berkata, sepasukan tujuh pegawai dan anggota dari Balai Bomba dan Penyelamat Sungai Pinang bergegas bergegas selepas menerima panggilan kecemasan daripada hospital itu pukul 10.07 pagi.
“Setibanya di Unit Kecemasan HTAR, jari manis kiri mangsa didapati bengkak teruk akibat cincin jenis plastik dipakainya tersekat.
“Anggota bomba kemudiannya menggunakan peralatan khas untuk memotong cincin itu secara berwaspada bagi mengelak mangsa mengalami kecederaan lebih teruk,” katanya ketika dihubungi Kosmo di sini hari ini.

Ujar jurucakap itu, operasi tersebut berjaya diselesaikan dalam tempoh lima minit.
“Lelaki berkenaan dilaporkan stabil dan diserahkan kepada hospital untuk tindakan lanjut,” katanya.
Tambahnya, siasatan pihaknya mendapati mangsa merupakan individu sama yang pernah diselamatkan bomba pada hujung Julai lalu.
“Jari mangsa membengkak dipercayai akibat aliran darah tersekat dan merencatkan pertumbuhan,” katanya.  -K! ONLINE


Empat pengurus kilang direman
5 September 2020, 11:42 am
KUALA LUMPUR – Empat lelaki direman enam hari bagi membantu siasatan selepas disyaki terlibat dalam kejadian pencemaran bau di kawasan perindustrian Sungai Gong, Rawang sehingga mengakibatkan gangguan bekalan air di Lembah Klang.
Ketua Polis Selangor, Datuk Noor Azam Jamaludin berkata, kesemua suspek lelaki berusia lingkungan 50 hingga 60 tahun direman bermula hari ini hingga 10 September depan bagi membantu siasatan mengikut Seksyen 430 Kanun Keseksaan.
“Mahkamah Majistret Selayang pagi tadi mengeluarkan perintah tahanan reman selama enam hari terhadap empat pengurus kilang tersebut,” katanya ketika dihubungi hari ini.
Kosmo! Online terdahulu melaporkan, empat beradik ditahan dalam satu operasi khas oleh polis Selangor.
Tangkapan dibuat di kediaman mereka dan ada juga yang ditahan selepas tampil di Balai Polis Daerah Gombak. – K! ONLINE


Hoe Yean bakal ‘mangsa’ peraturan baharu
Oleh MUHAMMAD ZUHAILY BADLISHAH

5 September 2020, 11:02 am
PERSEKUTUAN Renang Malaysia (Renang Malaysia) bimbang sekiranya gagal mencari pelapis-pelapis baharu berdasarkan peraturan ditetapkan Jawatankuasa Tertinggi Sukan Malaysia (Sukma) pada Sukma Johor dari 6 hingga 14 Mac tahun depan.
Setiausaha Renang Malaysia, Mae Chan berkata, peraturan itu hanya membenarkan pemenang pingat Sukan SEA mengambil bahagian dalam dua acara individu dan dua kategori berganti-ganti pada Sukma Johor.
“Peraturan ini akan menyukarkan kami mengenal pasti atlet-atlet berpotensi untuk mewakili negara pada Sukan SEA. Negeri-negeri juga mahu menghantar atlet terbaik (ke Sukma Johor).
“Kami di peringkat kebangsaan tersepit kerana ia bukan sesuatu dalam kemampuan saya atau jurulatih dapat mengubahnya. Jadi kami berharap ada seseorang melihat perkara ini demi kepentingan pasukan kebangsaan,” katanya.
Beliau berkata sedemikian selepas menghadiri mesyuarat kriteria pemilihan Sukan SEA 2021 bersama Majlis Olimpik Malaysia (MOM) di Wisma MOM, Kuala Lumpur kelmarin.
Perenang muda Kuala Lumpur, Khiew Hoe Yean antara yang dilihat bakal berdepan nasib malang tidak dapat mengambil bahagian lebih daripada tiga acara individu berdasarkan pencapaiannya pada Sukan SEA 2019 di Manila, Filipina.

Ia disebabkan kejayaan Hoe Yean, 18, memenangi pingat gangsa acara 200 meter (m) kuak lentang di Filipina tahun lepas sekali gus menjadikan dia sebagai antara perenang pilihan untuk menguasai kolam renang Sukma Johor.
Pemenang lapan pingat emas acara individu Kejohanan Renang Remaja Kebangsaan itu juga bakal menjadi pertaruhan baharu Renang Malaysia pada Sukan SEA 2021 di Hanoi, Vietnam dari 21 November hingga 2 Disember tahun depan.


Pendaki warga emas maut disengat tebuan tanah
Oleh NORLIDA AKMAR IDROS

5 September 2020, 1:18 pm
KANGAR – Seorang lelaki warga emas maut selepas disengat tebuan tanah di trek mendaki Bukit Ayer di sini semalam.
Mangsa, Kang Ah Leck, 66, yang merupakan pemilik sebuah restoran dilaporkan meninggal dunia ketika dalam perjalanan ke Hospital Tuanku Fauziah (HTF) di sini.
Dalam kejadian kira-kira pukul 5.45 petang itu, mangsa bersama isteri, Kok Chooi Lung, 62, dan empat lagi rakan secara tiba-tiba diserang sekumpulan tebuan tanah ketika sedang menuruni trek di bukit tersebut.
Ketua Polis Daerah Kangar, Superintendan Wari Kiew berkata, mangsa dan isteri serta empat lagi rakan mereka melakukan aktiviti mendaki di Bukit Ayer.
“Semasa dalam perjalanan turun, mangsa serta isteri dan dua rakan telah disengat tebuan tanah.
“Rakan-rakan lain kemudian membawa empat mangsa itu ke Bahagian Kecemasan HTF sebelum Dr. Norhayati Mansor mengesahkan salah seorang mangsa telah meninggal dunia semasa dalam perjalanan ke hospital,” katanya hari ini.

Kata beliau, kesemua mangsa yang disengat tebuan mengalami bengkak-bengkak pada anggota badan dan mereka mendapatkan rawatan di hospital sama.
Tambahnya, pemeriksaan yang dilakukan ke atas mayat mangsa menemui kesan sengatan pada tangan kanan dan kedua-dua belah paha.
“Tiada sebarang kecederaan atau kesan lain pada mangsa yang boleh dikaitkan dengan perbuatan jenayah dan kes diklasifikasikan sebagai mati mengejut,” katanya.-K! ONLINE


Polis cari pemilik kenderaan CED 55, WTD 6339
5 September 2020, 11:47 am
KUALA LUMPUR- Polis sedang mengesan pemilik kenderaan utiliti sukan (SUV) jenis Volvo XC 60 dan Perodua Myvi yang terlibat dalam satu kemalangan jalan raya di Jalan Klang Lama semalam.
Dalam kejadian pukul 6.30 petang, SUV Volvo yang dipandu seorang lelaki itu dikatakan memasuki laluan bertentangan sebelum melanggar sebuah kereta jenis Perodua Myvi dipandu seorang wanita.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, tiada laporan dibuat oleh kedua-dua pemilik kenderaan tersebut setakat ini dan pihak polis sedang mengesan pemiliknya.
Katanya, hasil siasatan mendapati kereta Volvo dengan nombor pendaftaran CED 55 itu milik sebuah syarikat menjual hasil lautan di Pahang manakala kereta Myvi pula, didaftarkan atas nama seorang wanita yang beralamat di Taman Gembira, Jalan Kuchai Lama.
“Kita minta kedua-dua pemilik tampil membuat laporan untuk siasatan lanjut dilakukan,” katanya ketika dihubungi Kosmo! hari ini.
Terdahulu, tular satu klip video berdurasi 1 minit 15 saat di Facebook yang menunjukkan kereta Volvo memasuki laluan bertentangan dan melanggar sebuah kereta Myvi berwarna hitam.

Berdasarkan klip video itu, orang ramai yang berada di lokasi kejadian mendakwa lelaki tersebut dipercayai berada dalam keadaan mabuk dan melanggar kereta di hadapannya.
Sehingga kini, klip video tersebut sudah dikongsi 996 pengguna media sosial. – K! ONLINE


Kamarudin tabik usaha Zamsaham
Oleh MUHAMMAD HELMEE RAMLI

5 September 2020, 11:06 am
Pemilik baharu TRW bukan cakap kosong, serius mahu ambil alih pasukan
KESUNGGUHAN yang ditunjukkan pemilik baharu Kelantan FC, Norizam Tukiman untuk mengambil alih pengurusan pasukan itu wajar dijadikan contoh terbaik.
Norizam yang lebih dikenali sebagai Zamsaham menjadi pemilik baharu Kelantan FC selepas membeli 100 peratus saham anak syarikat Persatuan Bola Sepak Kelantan (KAFA) iaitu Team Red Warriors Sdn. Bhd. kelmarin.
Legenda bola sepak negara yang juga bekas pemain Kelantan, Kamarudin Abdullah menyuarakan kegembiraan serta memuji usaha Norizam menyelamatkan pasukan The Red Warriors (TRW) yang dirundung krisis kewangan.
Katanya, usaha anak kelahiran Johor itu wajar dijadikan contoh oleh setiap pihak terutamanya yang memiliki hasrat serta berminat untuk mengambil alih mana-mana pasukan bola sepak di Malaysia.
“Saya gembira dengan perkembangan ini kerana sebagai anak Kelantan, saya tidak mahu pasukan TRW terkubur begitu sahaja. Diharapkan dengan pemilik baharu masalah sebelum ini tidak kedengaran lagi.

“Norizam cukup profesional berhubung urusan ambil alih pasukan kerana beliau tampil untuk bersemuka serta berbincang dengan KAFA. Inilah cara terbaik, bukan sekadar cakap kosong di media sosial,” katanya kepada Kosmo! semalam.
Kamarudin yang juga anggota skuad Sukan Olimpik Moscow 1980 mengakui mengikuti perkembangan isu pembelian pasukan Kelantan dan beliau nyata tidak berapa senang dengan beberapa individu bermain tarik tali sebelum ini.
Pada masa sama, beliau menghargai keikhlasan Norizam yang mahu membantu Kelantan apabila mengeluarkan dana RM6.8 juta bagi mengambil alih pasukan Pantai Timur itu, termasuk menyelesaikan tunggakan gaji pemain dan pegawai serta hutang lapuk.
“Saya ada baca sebelum ini beberapa individu mahu beli Kelantan tetapi mereka tidak serius. Kemudian, ada yang hanya mahu ambil alih jika masalah hutang sudah selesai.
“Norizam cukup berbeza kerana beliau ambil alih pasukan dan menanggung hutang itu, bagi saya itulah cara sebenar orang yang ikhlas membantu,” ujarnya.


10 sekeluarga cemas terperangkap dalam banjir kilat
Oleh KOSMO!

5 September 2020, 2:37 pm
Oleh NORLIA RAMLI
BALING – Sepuluh sekeluarga termasuk dua kanak-kanak berusia dua tahun melalui detik cemas apabila mereka terperangkap dalam kejadian banjir kilat di Kampung Bukit Sebelah, Mukim Siong di sini semalam.
Dalam kejadian kira-kira pukul 5 petang itu, pasangan suami isteri Ning Sahap, 66, dan Siti Laila Ab. Hamid, 58, bersama tiga anak, seorang menantu dan empat cucu tidak dapat keluar dari rumah kerana arus deras banjir.
Menurut Siti Laila, situasi menjadi cemas apabila air naik dengan cepat sehingga paras dada di kawasan luar rumah.
“Di dalam rumah pula, banjir sudah mencecah paras pinggang menyebabkan kami semakin bimbang dengan keselamatan diri.
“Keadaan menjadi lebih buruk apabila kami tidak dapat keluar menyelamatkan diri kerana arus deras banjir akibat limpahan Sungai Bukit Ketil yang terletak kira-kira tujuh meter sahaja dari rumah,” katanya ketika ditemui di rumahnya di sini hari ini.

Katanya lagi, dia sekeluarga membuat keputusan untuk tidak keluar kerana bimbang dihanyutkan arus deras.
“Kami kemudian menghubungi bomba dan Angkatan Pertahanan Awam Malaysia (APM) untuk bantuan,” katanya.
Tambahnya, mereka terperangkap hampir sejam sebelum diselamatkan anggota bomba dan APM
“Nasib baik anggota penyelamat datang membantu yang mana operasi menyelamat menggunakan tali bagi mengelakkan kami dihanyutkan arus deras,” jelasnya.-K! ONLINE


Tujuh remaja Orang Asli peluk Islam
Oleh KOSMO!

5 September 2020, 2:32 pm
Oleh AIMUNI TUAN LAH
GUA MUSANG – Selepas mendalami ajaran Islam sejak di bangku sekolah, seramai tujuh Orang Asli suku kaum Temiar hari ini berpeluang untuk mengucap kalimah syahadah.
Mohamad Airill Shahrin Zainal, 21, bersama rakan-rakannya, Nur Ernafazilah Zainal, 19, Bibie Vanessa Murad, 15, Siti Awara Johari, 13, Sharida Amat, 21, Inida Hasnie, 13, dan Shahira Halim, 13, memeluk Islam pada Majlis Pengislaman masyarakat Orang Asli yang berlangsung di madrasah Taman Sri Galas, Kuala Betis di sini hari ini.
Mohamad Airill Shahrin berkata, dia pernah mengikut rakan-rakan Orang Asli yang beragama Islam mendengar ceramah agama selain menuntut ilmu dengan seorang ustaz di Bidor, Perak.
“Dalam keluarga hanya saya seorang yang belum memeluk Islam, namun ibu bapa dan ahli keluarga yang lain amat menghormati keputusan saya.
“Saya juga berhasrat untuk terus mendalami agama Islam dan larangannya,” katanya ketika ditemui Kosmo! di sini.

Bagi pelajar tingkatan tiga Sekolah Menengah Kebangsaan Tengku Indra Petra, Bibie Vanessa Murad, 15, dia tidak merasakan keputusan memeluk Islam telah terlewat, malah bersyukur mendapat hidayah Allah.
Katanya, ibunya Nur Alisa Abdullah, 31, juga telah memeluk Islam sejak dua tahun lalu.
“Selepas ibu bercerai dengan bapa, saya bersama dua adik memilih untuk tinggal bersama ibu yang memeluk Islam.
“Ramai orang kampung di sini sudah memeluk Islam, lama-kelamaan saya terikut-ikut apa yang mereka lakukan termasuklah larangan bagi perkara halal dan haram,” katanya.
Program pengislaman Orang Asli itu disempurnakan oleh Pengerusi Pertubuhan Kebajikan Asnaf Gua Musang (PEKA GM), Mohd. Syahbuddin Hashim dengan disaksikan Imam Tua Masjid Tengku Muhammad Fa-Iz Petra, Othman Saufi.
Mohd. Syahbuddin yang merupakan Ahli Dewan Undangan Negeri (ADUN) Galas, berkata, program itu dilaksanakan bertujuan untuk mendekati masyarakat Orang Asli disamping merapatkan lagi hubungan silaturahim bersama masyarakat itu. – K! ONLINE


Enam bot nelayan tenggelam dilanda ombak besar
Oleh KOSMO!

5 September 2020, 1:21 pm
Oleh SHAMSUL KAMAL AMARUDIN
LUMUT – Sebanyak enam bot nelayan tempatan terbalik sebelum tenggelam akibat ombak besar di lokasi kira-kira 3.7 batu nautika dari muara Hutan Melintang, dekat Bagan Datuk, semalam.
Bagaimanapun semua nelayan dan awak-awak yang menaiki bot tersebut selamat selepas berjaya dinaikkan ke bot nelayan tempatan yang berada tidak jauh dari bot-bot yang tenggelam itu dalam kejadian tengah hari semalam.
Pengarah Agensi Penguatkuasaan Maritim Malaysia Perak, Kapten Maritim Shahrizan Raman, berkata pihaknya menerima maklumat daripada Pasukan Polis Marin mengenai kejadian tersebut kira-kira pukul 12.50 tengah hari semalam sebelum bergegas ke lokasi kejadian.
“Sebaik sampai di lokasi kejadian, kesemua mangsa telah diselamatkan nelayan berhampiran dan jumlah mangsa yang terlibat masih tidak dapat dikenal pasti dan tiada kematian dilaporkan.
“Kesemua bot itu dikenal pasti keluar dari jeti di Sekinchan, Selangor; Bagan Datuk dan Hutan Melintang, Perak,” katanya ketika dihubungi di sini hari ini.

Shahrizan berkata, kejadian dipercayai berlaku berikutan fenomena air pasang besar, hujan dan angin kuat sehingga menyebabkan bot-bot itu tenggelam.
Beliau menasihati nelayan lebih berhati-hati dan memakai jaket keselamatan ketika menangkap ikan bagi mengelak kejadian tidak diingini berlaku selain melaporkan segera sebarang kejadian di laut kepada pihak berkuasa. -K! ONLINE


Sajikan 380 perlawanan EPL komprehensif
Oleh MUHAMAD ARDIE PUTRA SUHAIMI

5 September 2020, 11:07 am
ASTRO menjanjikan liputan Liga Perdana Inggeris (EPL) paling komprehensif dengan pengalaman tontonan terbaik dalam format definisi tinggi (HD), 4K UHD dan penstriman di Astro Go untuk kesemua 380 perlawanan bagi saingan musim 2020/2021 yang akan membuka tirai 12 September depan.
Ketua Pegawai Eksekutif TV dan Ketua Pegawai Operasi Kumpulan Astro, Euan Smith berkata, peminat sukan tegar bola sepak tanah air pasti teruja dengan apa yang bakal Astro sajikan.
“Astro amat bangga untuk menyajikan peminat sukan Malaysia dengan acara sukan terbesar di dunia dan tiada liga yang lebih besar dan menarik setanding EPL.
“Selain memberikan liputan yang paling komprehensif, Astro membawa tontonan bola sepak ke tahap lebih tinggi dengan Ultra Box dan Jalur Lebar yang menawarkan siaran perlawanan secara langsung dalam 4K UHD yang tiada tandingannya.
“Malah, pelanggan kami tidak lagi ketinggalan untuk menonton siaran langsung dengan aplikasi Astro GO dan strim program Liga Perdana secara eksklusif secara on demand pada bila-bila masa, di mana sahaja mereka berada,” katanya pada Majlis Perasmian Musim Baharu EPL Kembali anjuran Astro di Petaling Jaya kelmarin.
Pada majlis itu, Astro menjemput legenda Manchester United, Gary Neville untuk ditemu ramah menerusi sidang video secara langsung.

Neville yang ditemu ramah itu memberitahu, beliau percaya bintang sensasi Barcelona, Lionel Messi akan memberikan impak besar dalam kemeriahan dan kualiti saingan EPL musim depan.
Kata Neville, jika benar Messi membuat keputusan untuk menyertai kancah EPL, dia akan menjadi pemain paling berkualiti dan ternama yang dibeli oleh mana-mana pasukan dalam sejarah termasuk Cristiano Ronaldo.
“Ketika Ronaldo datang ke United, dia bukanlah nama yang besar tetapi dia mencipta kariernya di United sehingga menjadi salah seorang pemain terbaik di dunia.
“Lain pula dengan Messi yang sememangnya diiktiraf sebagai pemain terbaik sepanjang zaman, andai dia datang ke EPL, ia akan menjadi satu sejarah dan saingan musim depan di England akan lebih meletup.
“Malah, peminat pasti teruja untuk menyaksikan bagaimana Messi menyesuaikan diri dengan saingan liga yang lebih fizikal dan kompetitif berbanding La Liga dan ia cukup menarik untuk disaksikan,” katanya.


Sukma perlu kekalkan acara angkat berat
Oleh MUHAMMAD ZUHAILY BADLISHAH

5 September 2020, 11:03 am
NAIB Presiden Persatuan Angkat Berat Malaysia (PABM), Amirul Hamizan Ibrahim berharap sukan angkat berat akan terus menjadi acara wajib dipertandingkan dalam edisi-edisi Sukan Malaysia (Sukma) seterusnya.
Bekas pemenang empat pingat emas Sukan Komanwel itu menganggap Sukma sebagai platform pembangunan terbaik bagi melahirkan pelapis-pelapis baharu sebagai persediaan menghadapi kejohanan antarabangsa pada masa depan.
Amirul, 39, juga percaya jika acara angkat berat tidak dipertandingkan pada Sukma, ia mampu menjejaskan status sukan itu yang selama ini sentiasa menjadi antara penyumbang pingat Sukan Komanwel buat kontinjen negara.
“Sukan angkat berat dalam tempoh dua tahun kebelakangan ini ada isu dan dikeluarkan daripada Sukma. Jadi kami mohon jasa baik untuk menyokong sukan ini kekal pada Sukma untuk pembangunan di peringkat antarabangsa contohnya Sukan SEA dan Komanwel.
“Status acara angkat berat pada Sukma tidak menentu dan kami takut sukan ini tidak lagi menjadi pilihan. Kadang-kadang sukan ini tidak mendapat kategori penuh pada Sukma, ia boleh menjejaskan pembangunan atlet angkat berat.
“Ia akan menjadi satu masalah besar kerana kita perlu tahu bahawa angkat berat adalah salah satu sukan penyumbang pingat untuk Sukan Komanwel. Kami takut jika ia (status) tidak dapat dikekalkan,” katanya.

Beliau berkata sedemikian selepas mesyuarat pemilihan kriteria Sukan SEA 2019 bersama Majlis Olimpik Malaysia (MOM) di Wisma MOM, Kuala Lumpur kelmarin.


Impian besar Murray akhirnya berkecai
Oleh KOSMO!

5 September 2020, 10:20 am
NEW YORK – Bekas pemain No.1 dunia, Andy Murray tersingkir pada pusingan kedua Kejohanan Tenis Terbuka Amerika Syarikat (AS) selepas tewas 2-6, 3-6, 4-6 kepada Felix Auger-Aliassime awal pagi semalam.
Auger-Aliassime mengakui cukup teruja bertemu Murray pada perlawanan semalam memandangkan 11 tahun lalu, dia hanya menjadi penonton menyaksikan pemain Britain itu bermain.
Pada perlawanan tersebut, pemain Kanada itu menampilkan aksi lebih baik apabila mempamerkan corak permainan lebih pantas berbanding juara Grand Slam tiga kali berkenaan.
“Satu perasaan yang cukup hebat tetapi ia mungkin lebih menarik jika ada penonton di stadium. Saya amat teruja bertemu Murray hari ini (semalam) kerana pada 2009 saya menyaksikan dia bermain di sini.
“Saya akui pukulan servis menjadi kunci kemenangan. Kami berehat lebih kurang lima bulan dan saya guna masa tersebut untuk memperbaiki pukulan servis,” kata Auger-Aliassime.
Tambah pemain berusia 20 tahun itu, meskipun berada dalam keadaan gugup sepanjang perlawanan, namun dia mampu mengekalkan ketenangan hingga tamat perlawanan.

“Sepanjang perlawanan, saya rasa sangat gementar tetapi ia tidak beri kesan besar. Perasaan itu mungkin hadir kerana terlalu fikirkan mengenai Murray,” ujarnya. – AGENSI


Napoli minat dapatkan khidmat Sokratis
Oleh KOSMO!

5 September 2020, 10:15 am
NAPLES, Itali – Presiden Napoli, Aurelio De Laurentiis mengesahkan, pihaknya sedang berusaha untuk mencapai persetujuan dengan pemain pertahanan tengah Arsenal, Sokratis Papastathopoulos.
Sokratis, 32, dikatakan bakal meninggalkan The Gunners kerana khidmatnya mungkin tidak diperlukan lagi selepas kehadiran dua pemain pertahanan baharu iaitu William Saliba dan Gabriel Magalhaes.
Napoli merasakan tonggak skuad antarabangsa Greece itu mampu menjadi pemain sokongan kepada benteng pertahanan sekiranya berlaku kecederaan melibatkan Kalidou Koulibaly dan Kostas Manolas.
“Kami masih lagi berunding dengan Arsenal untuk mendapatkan tandatangan Sokratis kerana dia menjadi salah satu pilihan pembelian baharu,” kata De Laurentiis.
Sokratis dijangka tidak berdepan masalah untuk menyesuaikan diri dalam saingan Serie A kerana pernah mewakili Genoa dan AC Milan dari 2008 hingga 2012.
Sokratis kemudian berhijrah ke Jerman dengan mewakili Werder Bremen dan Borussia Dortmund sebelum dia akhirnya menyarung jersi Arsenal pada 2018.

Sepanjang bersama The Gunners, Sokratis telah membuat 69 penampilan dalam semua kejohanan termasuk merangkul Piala FA musim lalu. – AGENSI


4 beradik ditahan kes pencemaran air sungai
5 September 2020, 10:38 am
KUALA LUMPUR – Empat beradik yang juga pemilik kilang disyaki terlibat dalam kejadian pencemaran bau di kawasan perindustrian Sungai Gong, Rawang sehingga mengakibatkan gangguan bekalan air di Lembah Klang ditahan polis malam tadi.
Ketua Polis Selangor, Datuk Noor Azam Jamaludin berkata, kesemua suspek lelaki berusia lingkungan 50 hingga 60 tahun itu ditahan dalam operasi khas bermula pukul 11 malam sehingga 12.30 tengah malam tadi.
“Tangkapan dibuat di kediaman mereka dan ada di antara mereka ditahan selepas tampil di Balai Polis Daerah Gombak.
“Kes disiasat mengikut Seksyen 430 Kanun Keseksaan dan permohonan reman dibuat pagi ini di Mahkamah Selayang untuk siasatan lanjut,” katanya ketika dihubungi Kosmo! hari ini.
Tambah Noor Azam, siasatan awal mendapati kilang berkenaan diusahakan oleh empat suspek yang juga adik-beradik selepas kematian bapa mereka.
Terdahulu, Polis Selangor menubuhkan satu pasukan khas selepas menerima dua laporan berhubung isu pencemaran air sungai

Pasukan khas itu terdiri daripada Polis Diraja Malaysia, Jabatan Alam Sekitar, Suruhanjaya Perkhidmatan Air Negara (SPAN) dan beberapa agensi lain. – K! ONLINE


Bengkel pendingin hawa, motosikal hangus dalam kebakaran
Oleh KOSMO!

5 September 2020, 11:01 am
Oleh ROHANA MOHD. NAWI
KOTA BHARU- Seorang pemilik bengkel servis alat pendingin hawa kenderaan mengalami kerugian hampir RM150,000 apabila premis dua tingkat yang disewanya musnah dalam kebakaran di Chicha, Jalan Pasir Puteh, dekat Kubang Kerian, malam tadi.
Selain premis itu, sebuah bengkel motosikal yang terletak bersebelahan turut hangus terbakar dalam kejadian kira-kira pukul 11 malam itu.
Pemilik bengkel pendingin servis pendingin hawa, Mohd. Afandy Omar berkata, ketika kejadian, dia tiada di bengkel berkenaan kerana balik ke rumahnya di Kampung Beris Kubur Besar dekat Bachok.
Katanya, dia mengetahui mengenai kejadian itu selepas dihubungi oleh jiran yang tinggal di belakang bengkelnya selepas melihat api mula bermula dari tingkat bawah bengkel motosikal.
“Sebaik menerima panggilan, saya bergegas datang ke kedai untuk menyelamatkan barangan yang ada di dalam bengkel.

“Bagaimanapun, sebaik tiba di tempat kejadian, saya tidak sempat menyelamatkan apa-apa kerana api ketika itu sedang marak dan hampir keseluruhan bengkal saya,” katanya ketika dihubungi Kosmo! sebentar tadi.
Mohd. Afandy berkata, dia bernasib baik kerana ketika kejadian tiada kereta pelanggan yang ditinggal di dalam bengkelnya.
Katanya, dia yang menyewa di kedai itu sejak tujuh tahun lalu mengalami kerugian yang banyak selepas baru sahaja membeli stok peralatan membaiki pendingin hawa bulan lepas hampir RM50,000.
Sementara itu, Ketua Balai Bomba Dan Penyelamat Pasir Tumboh, Ei Taraff Mohd. Zachariah berkata, pihaknya menerima panggilan berhubung kejadian itu kira-kira pukul 11.13 malam.
Beliau berkata, anggota bomba bergegas keluar dengan sebuah jentera dengan bantuan jentera dari Balai Kota Bharu dan Tunjong untuk memadam kebakaran dengan kekuatan anggota seramai 30 orang.
“Kerja-kerja memadam kebakaran selesai kira-kira pukul 3.10 pagi dan kerugian keseluruhan masih dalam siasatan,” ujarnya. -K! ONLINE


Fati muncul selepas 84 tahun
Oleh KOSMO!

5 September 2020, 10:05 am
STUTTGART – Penyerang Barcelona, Ansu Fati muncul pemain kedua termuda membuat debut bersama Sepanyol sejak 1936 apabila beraksi menentang Jerman pada aksi Liga Negara-Negara Eropah awal pagi semalam.
Bintang berusia 17 tahun 308 hari itu mengharungi kempen cemerlang bersama Barcelona tetapi ia dikaburi dengan prestasi buruk dan kegagalan The Catalan merangkul sebarang trofi pada saingan musim lalu.
Fati mula menyarung jersi Barcelona ketika usia 16 tahun 298 hari sewaktu menentang Real Betis pada 25 Ogos 2019 dan dia juga sudah berjaya menjaringkan lapan gol dalam semua kejohanan sejak daripada itu.
Kecemerlangan itu membolehkannya dipanggil oleh ketua jurulatih Sepanyol, Luis Enrique untuk aksi menentang Jerman di Arena Mercedes-Benz awal pagi semalam dan Switzerland di Madrid pada Isnin ini.
Fati mencipta sejarah baharu apabila masuk menggantikan Jesus Navas pada separuh masa kedua bagi mempertajamkan jentera serangan Sepanyol yang akhirnya berjaya meraih keputusan seri 1-1 dengan Jerman.
Kecemerlangan itu turut mendapat pujian kapten Sepanyol dan Real Madrid, Sergio Ramos apabila menyifatkan Fati sebagai salah seorang pemain yang menunjukkan keinginan tinggi dalam aksi tersebut.

“Kami mempunyai ramai pemain yang percaya dengan kemampuan dimiliki pasukan dan mereka ada kemahuan untuk menang. Ia terbukti apabila kami berjaya menjaringkan gol ketika perlawanan sudah hampir tamat,” kata Ramos.
Sebagai rekod, Fati adalah pemain kedua termuda dalam sejarah bola sepak Sepanyol di peringkat antarabangsa selepas Angel Zubieta pada April 1936 yang ketika itu berumur 17 tahun 284 hari. – AGENSI


Kenin susun langkah bergaya di Terbuka AS
Oleh KOSMO!

5 September 2020, 10:30 am
NEW YORK – Pemain pilihan kedua Kejohanan Tenis Terbuka Amerika Syarikat (AS), Sofia Kenin mula menemui rentak terbaik selepas berjaya melangkah ke pusingan ketiga.
Pada aksi pusingan kedua yang berlangsung, pemain tuan rumah itu menepati ramalan apabila mudah menewaskan wakil Kanada, Leylah Fernandez menerusi keputusan straight-set 6-4, 6-3 awal pagi semalam.
Meskipun mengakui dia memulakan aksi pada Terbuka AS dengan agak perlahan, namun pemain berusia 22 tahun itu mengakui keyakinannya sudah kembali menerusi kemenangan tersebut.
“Saya fikir saya sudah kembali dapatkan rentak terbaik dalam perlawanan. Sebenarnya, perasaan saya agak gementar sebelum kejohanan bermula tetapi segalanya sudah berubah.
“Selepas ini, saya perlu lebih fokus dalam setiap perlawanan jika mahu kembali ke prestasi terbaik. Buat masa ini, saya sudah tampilkan aksi meyakinkan,” kata Kenin.
Mengulas aksi pusingan ketiga menentang pemain Tunisia, Ons Jabeur, Kenin percaya perlawanan itu bakal menjadi aksi sukar, lebih-lebih lagi dia pernah menewaskan Jabeur pada Terbuka Australia awal tahun ini.

“Saya fikir pertemuan kali ini lebih sukar kerana dia sudah tahu gaya permainan saya walaupun dia tewas di Australia. Ia pasti jadi satu perlawanan menarik kerana saya juga tahu corak permainannya. Kita akan lihat siapa yang akan memenanginya,” ujarnya. – AGENSI


Khairul diramalkan bangkit
Oleh MUHAMMAD ZUHAILY BADLISHAH

5 September 2020, 11:01 am
Pemegang rekod 100m kebangsaan itu perlu atasi trauma hamstring
PEMEGANG rekod 100 meter (m) kebangsaan, Khairul Hafiz Jantan ada potensi untuk muncul sebagai pelari pecut pertama negara mencatat masa bawah 10 saat (s) jika dia mampu mengembalikan prestasi terbaiknya seperti empat tahun lalu.
Pengarah Teknikal Kesatuan Olahraga Malaysia (KOM), Dwayne Miller menyifatkan, Khairul, 22, perlu mengatasi perasaan trauma akibat kecederaan hamstring yang menghantui dirinya sejak menjuarai 100m Sukan SEA Kuala Lumpur 2017.
Miller, 55, mengakui, beliau akan cuba mengembalikan keyakinan dalam diri Khairul supaya bekas raja pecut Asia Tenggara itu mampu merekodkan semula catatan masa 10.18s apabila dia mencapai tahap kecergasan maksimum nanti.
“Khairul boleh berlari dengan pantas walaupun baru bangun daripada tidur. Ini membuktikan dia adalah seorang pelari yang dilahirkan dengan bakat semula jadi.
“Walaupun dia boleh berlari pantas tetapi tidak semestinya dia cergas. Bukan mudah untuk mengatasi perasaan trauma kerana mungkin takut cedera lagi kalau dia beri larian terbaik dalam latihan atau pertandingan.

“Kita beri masa dan cuba tingkatkan keyakinan dia kerana Khairul ada potensi untuk catat masa bawah 10s. Ia tidak mustahil,” katanya ketika ditemui Kosmo! selepas sesi latihan di Majlis Sukan Negara, Bukit Jalil semalam.
Khairul pernah menggegar arena olahraga Asia Tenggara apabila memahat rekod baru 100m kebangsaan dengan masa 10.18s pada Sukan Malaysia 2016.
Bagaimanapun, bekas raja pecut remaja Asia itu bergelut untuk mencapai semula tahap terbaiknya sejak dihimpit beberapa siri masalah hamstring dalam tempoh tiga tahun kebelakangan ini.


Azarenka berjaya lunas dendam
Oleh KOSMO!

5 September 2020, 10:25 am
NEW YORK – Pemain No.27 dunia, Victoria Azarenka melunaskan dendam ke atas Aryna Sabalenka selepas menang straight-set 6-1, 6-3 pada pusingan kedua Kejohanan Tenis Terbuka Amerika Syarikat (AS) awal pagi semalam.
Pemain Belarus itu menampilkan aksi cukup meyakinkan pada perlawanan yang berlangsung di Pusat Tenis Nasional USTA Billie Jean King sekali gus mara ke pusingan ketiga.
Azarenka yang juga juara dua kali kejohanan Terbuka Australia itu mengakui gembira bertemu serta menewaskan Sabalenka yang juga rakan senegaranya.
“Keyakinan perlu ada untuk melakar kemenangan. Jika anda percaya pada diri sendiri, anda akan dapat keyakinan dan hasilnya bakal dituai selepas itu.
“Saya sangat gembira apabila dua pemain Belarus bertemu sesama sendiri dan menampilkan aksi menghiburkan. Saya juga gembira dapat tewaskannya, kami hanya musuh ketika di dalam gelanggang,” kata Azarenka.
Azarenka tewas dalam dua aksi iaitu di Dongfeng Motor Wuhan Open dan Hengquin Life WTA Elite Trophy Zhuhai tahun lalu kepada Sabalenka tetapi kali ini berjaya melunaskan dendamnya itu.

Meskipun dianggap pemain pilihan pada perlawanan tersebut, namun bekas pemain No.1 dunia itu menegaskan dia tidak memandang ringan cabaran Sabalenka.
“Orang ramai hanya mampu membuat ramalan tetapi saya sentiasa tampilkan aksi terbaik dalam setiap perlawanan. Asalkan saya gembira di dalam gelanggang, itu sudah mencukupi,” ujarnya. – AGENSI


Medan pertempuran jenama sukan
Oleh MUHAMMAD HELMEE RAMLI

5 September 2020, 11:00 am
INDUSTRI yang sedang meningkat naik, e-Sukan tidak lagi sekadar menjadi medan buat atlet-atlet permainan video mencipta nama malah turut membuka ruang buat syarikat-syarikat korporat mengaut keuntungan.
Sekiranya dahulu arena sukan tradisi seperti bola sepak, bola keranjang dan ragbi sentiasa menjadi pilihan pengeluar barangan sukan mempromosikan produk mereka, namun sekarang ia berubah angin.
Perkembangan pesat industri e-Sukan di seluruh dunia dilihat sebagai peluang buat pengeluar barangan sukan terkemuka dunia seperti Nike, Adidas dan Puma membuat pelaburan dengan memberikan tajaan kepada pasukan-pasukan tersohor.
Justeru, industri e-Sukan kini dilihat sebagai platform terbaharu buat pengeluar-pengeluar barangan sukan berkenaan meneruskan persaingan untuk meraih keuntungan.
JENAMA Puma tidak ketinggalan untuk menerokai industri e-Sukan apabila menaja beberapa pasukan permainan video termasuk Cloud9 dan Gen. G dari Korea Selatan.
Difahamkan, Adidas dan Nike mendapat pulangan paling menguntungkan dalam industri e-Sukan apabila kombinasi pengeluar barangan sukan itu berjaya meraih keuntungan AS$600 juta (RM2.5 bilion) pada tahun 2019.
Adidas dianggap sebagai pencetus apabila memperkenalkan penggunaan pakaian sukan dalam industri e-Sukan dengan menjadi pengeluar pertama menaja pasukan North, sebuah pasukan yang ditubuhkan pada 2018 hasil kerjasama kelab bola sepak FC Copenhagen dan Nordisk Film.

Bagaimanapun, pada tahun 2019 menyaksikan Nike dan Puma mula menceburkan diri dalam industri e-Sukan apabila masing-masing memeterai perjanjian bersama pasukan LPL dan Cloud9 selepas tercabar dengan kerakusan Adidas meluaskan penguasaan menerusi tajaan ke atas Lyon dan Team Heretics.
Bagi saingan musim 2020, walaupun seluruh dunia terkesan dengan pandemik Covid-19, namun ia tidak menghalang pengeluar-pengeluar barangan tersebut daripada terus memeterai perjanjian dengan pasukan-pasukan ternama dunia.
Nike melebarkan penguasaan dengan memeterai perjanjian bersama pasukan T1 Sports & Entertainment dan SK Gaming, manakala Puma menaja seteru utama T1 dalam saingan League of Legends Champions Korea, Gen.G.
JENAMA Adidas dianggap pencetus penggunaan pakaian sukan dalam industri e-Sukan dengan menjadi pengeluar pertama menaja pasukan North, sebuah pasukan yang ditubuhkan pada 2018.
Ketua Bahagian Strategi, e-Sukan dan Inovasi Jenama Puma, Matt Shaw berkata, setiap pengeluar barangan sukan perlu memahami budaya setiap orang sekiranya mahu mempromosikan sebarang produk.
“Kami kembangkan perniagaan dalam bidang e-Sukan dan ia merupakan sesuatu yang sudah jadi kebiasaan sekarang. Saya akui kami adalah syarikat sukan secara dasarnya, namun pada masa sama kami juga merupakan syarikat budaya.
“Bagi sebuah syarikat yang menjadikan budaya sebagai teras, kami perlu tahu apa aktiviti kegemaran pengguna. Selepas melakukan analisis, kami tahu ramai pengguna gemarkan permainan video dan e-Sukan,” kata Shaw.
Bagaimanapun, mungkin masih ada beberapa kelompok mempertikai serta mempersoalkan sama ada e-Sukan ini layak digelar sebagai sukan sama seperti sukan-sukan teras seperti bola sepak yang memerlukan latihan keras di padang.
Meskipun ramai yang masih melihat e-Sukan tidak setaraf dengan sukan sebenar, namun ia tetap mampu memberikan pulangan lumayan kepada pengeluar-pengeluar barangan sukan, lebih-lebih lagi jika menjalinkan kerjasama dengan mana-mana pasukan e-Sukan tersohor.


Messi sedia terus kekal di Camp Nou
Oleh KOSMO!

5 September 2020, 10:10 am
BARCELONA – Hasrat Manchester City untuk mendapatkan khidmat bintang Argentina, Lionel Messi mungkin tidak kesampaian apabila dia dilaporkan sedia untuk kekal di Camp Nou.
Terdahulu, kapten The Catalans itu mengejutkan dunia bola sepak apabila berhasrat meninggalkan Barcelona dan meminta pasukan tersebut melepaskannya secara percuma.
Bagaimanapun, selepas bapa Messi yang juga ejennya, Jorge mengadakan pertemuan dengan pengurusan tertinggi Barcelona, pemain berusia 33 tahun itu dikatakan sudah mengubah fikiran.
Barcelona menegaskan, Messi boleh keluar daripada Camp Nou pada jendela perpindahan kali ini sekiranya ada pasukan yang sanggup membayar klausa pelepasan £624 juta (RM3.4 bilion).
Difahamkan Jorge turut mengesahkan pertemuan dengan pengurusan tertinggi membuahkan hasil positif selain mengakui Messi akan kekal di Barcelona.
Media antarabangsa melaporkan Jorge bakal mengadakan pertemuan susulan bersama Presiden Barcelona, Josep Maria Bartomeu bagi mengadakan perbincangan lanjut berhubung masa depan Messi.

City dikatakan satu-satunya pasukan yang serius mendapatkan Messi kali ini, namun mereka enggan mengeluarkan dana besar semata-mata membawa masuk pemenang enam kali Ballon d’Or itu. – AGENSI


Hero MBJB terima penghargaan daripada MB Johor
Oleh KOSMO!

6 September 2020, 8:22 pm
Oleh KHAIRUL MOHD. ALI
JOHOR BAHRU- Pembantu Penguat Kuasa Majlis Bandaraya Johor Bahru, Shazrin Hafeez Fadzlan, 26, menerima sijil penghargaan atas tindakannya menahan seorang peragut dalam satu kejadian, Selasa lalu.
Lebih manis, sijil penghargaan itu diserahkan sendiri Menteri Besar, Datuk Ir. Hasni Mohammad semasa lawatan kerjanya ke MBJB, hari ini.
Selain sijil, Shazrin Hafeez turut menerima wang tunai berjumlah RM1,000 dan tawaran jawatan tetap sebagai Pembantu Kesihatan Awam di MBJB.
Shazrin Hafeez diangkat sebagai hero MBJB oleh masyarakat apabila videonya bergelut dengan seorang peragut di Taman Mount Austin, Selasa lalu tular di media sosial.
Terlebih dahulu masyarakat berbilang kaum turut menyatakan penghargaan atas tindakan pantasnya itu dengan menyerbu gerai burger yang diusahakan di Taman Johor Jaya di sini.

Rakaman televisyen litar tertutul (CCTV) menunjukkan penjenayah terbabit yang menaiki sebuah motosikal meragut beg tangan seorang wanita berusia 30 tahun ketika mangsa sedang melintas jalan.
Mangsa yang terkejut dan ketakutan menjerit meminta tolong sebelum disedari seorang penguatkuasa yang sedang bertugas berlari memberkas suspek dan dibantu orang awam.-K! ONLINE


Masdiana minta maaf isu air
Oleh KOSMO!

6 September 2020, 8:27 pm
Oleh ISKANDAR SHAH MOHAMED
SHAH ALAM – Ketika rakyat gelisah dibelenggu krisis gangguan bekalan air, kediaman Menteri Besar Selangor, Datuk Seri Amirudin Shari bagaimanapun menerima layanan istimewa yang menimbulkan kemarahan netizen.
Isu itu timbul selepas isteri pemimpin itu, Datin Seri Masdiana Muhamad memuat naik gambar lori tangki air Pengurusan Air Selangor Sdn. Bhd. (Air Selangor) berada di kediaman rasmi tersebut dan ahli keluarganya mandi di kolam renang tular di media sosial sejak semalam.
Keadaan itu jelas mengguris hati rakyat negeri ini dan menerima kecaman netizen yang kesal dengan tindakan tersebut.
Ia menyebabkan Masdiana membuat permohonan maaf di laman sosial, Facebook miliknya hari ini dengan mengakui kekhilafannya namun menafikan lori tangki dihantar untuk memenuhkan kolam renang di kediaman rasmi itu.
“Assalamualaikum dan salam sejahtera…Saya menyedari kekhilafan di pihak saya memuat naik gambar tersebut yang menimbulkan banyak tafsiran.

“Sebagai seorang ibu saya cuma ingin menyampaikan rasa berterima kasih kepada petugas barisan hadapan Air Selangor yang bertungkus lumus sejak beberapa hari lepas, bukannya niat untuk bermegah-megah.
“Saya memohon maaf sekiranya tindakan tersebut mendatangkan sebarang bentuk salah tafsir dan mengguris perasaan mana-mana pihak,” katanya.
Ujarnya, beliau akan bersama petugas barisan hadapan Air Selangor untuk membantu penduduk di kawasan yang belum menerima bekalan air terutama golongan ibu dan warga emas.
Terdahulu, posting dibuat Masdiana di akaun Instagram miliknya itu tular antaranya memaparkan tangki Air Selangor di depan rumahnya.
“Terima kasih Air Selangor kerana menghantar air.
“Saya faham anda merupakan petugas barisan hadapan sekarang. Semoga Allah memberkati,” kata Masdiana pada keterangan gambar tersebut.-K! ONLINE


UiTM FC ‘pecah masuk’ kelompok elit
Oleh MUHAMMAD ZUHAILY BADLISHAH

6 September 2020, 8:36 pm
SIAPA sangka kelab Universiti Teknologi Mara (UiTM) FC mampu memecah masuk kelompok empat teratas Liga Super selepas enam aksi setakat ini.
Kejayaan itu hadir selepas UiTM berjaya mencipta kejutan menewaskan pasukan pilihan yang juga naib juara Liga Super musim lalu, Pahang 1-0 di Stadium UiTM Shah Alam, Selangor kelmarin.
Kemenangan hasil gol tunggal Muhammad Rafie Mat Yaakob pada minit ke-62 itu menyaksikan UiTM kini menduduki tangga keempat menerusi kutipan 10 mata, sama dengan pasukan tempat kedua dan ketiga iaitu Terengganu FC serta Kedah.
Ketua jurulatih UiTM, Frank Bernhardt bagaimanapun enggan cepat berasa selesa dengan pencapaian itu, sebaliknya menggesa anak-anak buahnya agar mengekalkan momentum semasa dalam usaha mencapai matlamat pasukan musim ini.
“Walaupun kami berada pada kedudukan keempat sekarang tetapi kami cuma dibezakan lima mata daripada zon penyingkiran. Bagi saya, ia masih belum selamat kerana tidak banyak perlawanan yang tinggal selepas ini.
“Kami tidak melihat pasukan-pasukan di atas, sebaliknya cuma fokus kepada pasukan sendiri. Sasaran kami ialah kekal dalam Liga Super dan jika meraih lebih daripada itu, saya anggap ia satu bonus buat kami,” katanya selepas tamat perlawanan kelmarin.

Ia adalah kemenangan kedua berturut-turut buat UiTM selepas saingan Liga Malaysia (Liga M) kembali bersambung sejak tertangguh Mac lalu akibat pandemik Covid-19.
Perlawanan seterusnya buat UiTM pada Jumaat ini dijangka lebih sukar kerana mereka bakal bertandang ke Stadium Ipoh menentang Perak yang tentunya mahu menebus maruah selepas dibelasah teruk pendahulu Liga Super, Johor Darul Ta’zim 0-7 baru-baru ini. – K! ONLINE


Taufan kuat hentam selatan Jepun, bawa angin lebih 200 kilometer sejam
Oleh KOSMO!

6 September 2020, 9:27 pm
TOKYO – Satu taufan kuat yang berpotensi membawa hujan paling lebat dan angin cukup kuat untuk menterbalikkan kereta menghentam selatan Jepun hari ini, memaksa pihak berkuasa menggesa berjuta-juta penduduk supaya mencari perlindungan.
Bagaimanapun, Taufan Haishen menjadi lemah apabila menghampiri tanah besar Jepun tetapi ia kekal sebagai ‘ribut amat kuat’ dan ‘amat besar’.
Selepas membadai sebilangan pulau jauh di selatan Jepun, ribut itu menghampiri rantau di Pulau Kyushu petang tadi  manakala pihak berkuasa mengeluarkan nasihat perpindahan kepada lebih tujuh juta penduduk.
“Hujan paling lebat dijangka. Ia mungkin mencetuskan bencana tanah runtuh atau menyebabkan air sungai melimpah,” kata pengarah unit ramalan cuaca Agensi Meteorologi Jepun, Yoshihisa Nakamoto dalam satu taklimat televisyen.
Beliau menambah, peningkatan paras air laut akibat Taufan Haishen boleh mengakibatkan banjir di kawasan rendah.
Ketika ribut itu melintasi sebilangan pulau di Jepun awal hari ini, angin kencang menyebabkan pokok-pokok membengkok dan hujan lebat melanda.

Dalam pada itu, Perdana Menteri Shinzo Abe memberi amaran bahawa banjir dan tanah runtuh mungkin berlaku.
“Kewaspadaan maksimum diperlukan kerana hujan paling lebat, angin ganas, ombak besar dan air pasang besar mungkin berlaku,” katanya.
Setakat pukul 7 petang tadi, Haishen berada sekitar 100 kilometer ke barat-barat daya bandar Makurazi dan membawa angin selaju 216 kilometer sejam iaitu cukup kuat untuk menterbalikkan kenderaan dan mematah tiang elektrik yang dibuat daripada kayu.
Ribut itu diramal bergerak ke utara menyeberangi pantai barat Kyushu sebelum membadai Korea Selatan esok.
Terdahulu, pihak berkuasa mengeluarkan arahan berpindah kepada 1.8 juta penduduk di kawasan terjejas, manakala 5.6 juta orang lagi menerima amaran peringkat rendah, lapor badan penyiaran tempatan, NHK.
Arahan berpindah di Jepun bukan mandatori walaupun pihak berkuasa menggesa orang ramai mematuhinya.
Dalam perkembangan berkaitan, pegawai-pegawai tempatan meminta orang ramai mengelak berada di pusat perlindungan yang sesak bagi mengurangkan jangkitan koronavirus dengan beberapa penempatan tidak dapat menerima lebih ramai orang kerana perlu mengamalkan penjarakan fizikal.
Di beberapa tempat lain, penduduk terpaksa menempah hotel-hotel tempatan untuk mematuhi arahan berpindah.
Hotel Polaris in di bandar Shibushi, Kagoshima menyatakan bahawa semua 73 biliknya habis ditempah pada hujung minggu lalu.
Ribut itu memaksa hampir 550 penerbangan dibatalkan di samping menyebabkam perkhidmatan kereta api tergendala.
Menurut NHK, banyak kilang menangguhkan operasi termasuk tiga kilang pemasangan kereta milik Toyota.
Sejumlah 79,000 kediaman di Kagoshima dan wilayah berjiran, Miyazaki terputus bekalan elektrik petang tadi ketika Taufan Haishen menghampiri rantau itu. – AFP


Kanak-kanak 12 tahun nyaris lemas
Oleh KOSMO!

6 September 2020, 7:42 pm
Oleh MOHAMAD FAIZAL HASHIM
JOHOR BAHRU – Berpantang maut sebelum ajal.
Demikian nasib seorang kanak-kanak lelaki, Zul Rosaidi Abdullah berusia 12 tahun yang hampir dihanyutkan arus deras di Sungai Kuala Masai, Jalan Suria 64, Seri Alam, di sini hari ini.
Dalam kejadian 3.40 petang itu, mangsa berada di bawah jambatan sedang menjala ikan manakala rakannya berada di tepi tebing jambatan tersebut.
Pengarah Jabatan Bomba dan Penyelamat Malaysia (JBPM) Johor Datuk Yahaya Madis berkata, air sungai naik secara mendadak dan arus berubah menjadi deras menyebabkan kanak-kanak itu dihanyutkan arus deras.
Menurutnya, Zul Rosaidi sempat berpaut pada tembok jambatan tersebut bertarung nyawa cuba menyelamatkan diri sebelum rakannya bertindak pantas menghubungi pihak bomba untuk mendapatkan bantuan.

“Setiba di tempat kejadian, komander operasi, PBK II KUP Aziddy Jaafar mengesahkan terdapat seorang kanak-kanak lelaki telah hanyut dan berpaut di bawah jambatan.
“Mangsa yang berpaut pada tembok jambatan selama kira-kira 15 minit itu berjaya diselamatkan dengan menggunakan jaket keselamatan yang diikat tali,” katanya dalam satu kenyataan hari ini.
Yahaya berkata, pasukan bomba mengambil masa selama tujuh minit untuk menyelamatkan mangsa daripada bawah jambatan berkenaan sebelum menyerahkannya kepada keluarga dalam keadaan selamat.-K! ONLINE


Perak tidak rela aib kali kedua
Oleh MUHAMMAD ZUHAILY BADLISHAH

6 September 2020, 8:02 pm
KUALA LUMPUR – Perak perlu mengelak daripada terus mengalami kekalahan buat kali ketiga berturut-turut menjelang aksi Liga Super seterusnya menentang kelab Universiti Teknologi Mara (UiTM) FC di Stadium Ipoh pada Jumaat ini.
Ia susulan kekalahan memalukan 0-7 The Bos Gaurus kepada juara bertahan yang juga pendahulu Liga Super, Johor Darul Ta’zim (JDT) pada perlawanan keenam di Stadium Sultan Ibrahim kelmarin.
Jika Perak tidak mengambil iktibar daripada perlawanan itu, nasib sama sekali bakal menanti mereka, kali ini kepada pasukan berstatus lebih kerdil seperti UiTM yang menewaskan naib juara musim lalu, Pahang 1-0 di Shah Alam semalam.
Ketua jurulatih Perak, Mehmet Durakovic menggesa anak-anak buahnya agar tidak mengulangi kesilapan ketika menentang JDT dan bangkit menebus maruah mereka dengan mencatat kemenangan melalui prestasi yang lebih membanggakan.
“Kesilapan sendiri menyebabkan kami kalah besar dengan JDT. Jadi ini adalah masa terbaik untuk pasukan mengambil iktibar dan belajar daripada kesilapan untuk perlawanan seterusnya.
“Kami akan berbincang dan menilai semula apa yang telah berlaku ketika bertemu JDT. Saya amat berharap semua pemain akan bersama-sama bangkit untuk meraih tiga mata di Ipoh selepas ini.

“Saya juga mengharapkan para pemain terus bersemangat dan mendapatkan semula keyakinan untuk perlawanan menentang UiTM yang sangat penting bagi kami,” katanya.
PERAK terpaksa akur mencatat kekalahan memalukan 0-7 kepada JDT pada aksi Liga Super kelmarin. – FB JOHOR SOUTHERN TIGERS
Ia adalah kekalahan kedua berturut-turut The Bos Gaurus selepas terdahulu tewas 0-1 kepada Melaka United selepas saingan Liga Super kembali bersambung setelah tertangguh sejak Mac lalu ekoran penularan wabak pandemik Covid-19.
Kali terakhir juara Piala Malaysia 2018 itu merasai nikmat kemenangan dalam saingan Liga Super ialah ketika menewaskan kelab Petaling Jaya (PJ) City FC 2-0 pada 11 Mac lalu. – K! ONLINE


Perak II tamat kemarau kemenangan
Oleh KOSMO!

6 September 2020, 8:30 pm
Oleh Shamsul Kamal Amarudin
LUMUT – Ketua jurulatih Perak II, Abu Bakar Fadzim gembira dengan kejayaan pasukannya selepas membelasah Kuching FA 5-1 pada aksi Liga Premier di Stadium Majlis Perbandaran Manjung semalam.
Kemenangan itu berjaya memperbaiki kedudukan Perak II apabila keluar daripada kelompok dua terbawah dengan kini menduduki tangga kesembilan Liga Premier.
“Ini menunjukkan keupayaan kami menjaringkan gol dengan jumlah yang besar. Ia juga membuktikan kemampuan pemain muda untuk menggalas tanggungjawab apabila diletakkan dalam kesebelasan utama,” katanya pada sidang media selepas perlawanan semalam.
Abu Bakar turut menyifatkan kemenangan pertama Perak II daripada lima perlawanan itu hadir disebabkan persediaan rapi mereka dengan mempertingkatkan aspek kepantasan dan ketepatan hantaran termasuk melakukan perubahan formasi serta taktikal permainan.
Justeru, beliau berharap kemenangan itu dapat menyuntik motivasi barisan pemainnya yang 65 peratus daripadanya tidak pernah beraksi dalam saingan Liga Premier, bagi menghadapi baki lima perlawanan selepas ini.

“Impian kami untuk memperbaiki kedudukan dalam saingan liga. Saya mengharapkan komitmen yang lebih tinggi walaupun berdepan kekangan seperti kekurangan pemain berpengalaman dan hanya mampu beraksi dengan dua atau tiga pemain import,” jelasnya.
Dalam perkembangan lain, pengendali Kuching FA, Akira Higashiyama terpaksa akur  dengan keputusan itu berdasarkan komitmen ditunjukkan anak-anak buahnya yang sudah bekerja keras sepanjang perlawanan tersebut.
“Saya tidak boleh kata okay atau tidak mengenai prestasi pemain tetapi mereka sudah berusaha sedaya upaya,” katanya.
Jurulatih dari Jepun itu akan memastikan para pemainnya dapat meningkatkan prestasi menjelang perlawanan seterusnya menentang Sarawak United yang disifatkan sebagai ‘pertembungan Sarawak’ pada Sabtu ini. – K! ONLINE


Pegawai kanan polis ditahan ketika berhibur
Oleh EDDY AQMAL MOHAMED HAMIDI

6 September 2020, 8:01 pm
PETALING JAYA – Padah berhibur di sebuah pusat hiburan sehingga melebihi waktu dibenarkan, seorang pegawai kanan polis ditahan dalam satu serbuan di Kelana Jaya di sini awal pagi tadi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima panggilan memaklumkan terdapat sebuah pusat hiburan masih lagi beroperasi termasuk bilangan pelanggan yang ramai kira-kira pukul 2 pagi.
“Susulan maklumat diterima, dua anggota unit kereta peronda (MPV) dari Bahagian Pencegahan Jenayah dan Keselamatan Komuniti telah melakukan pemeriksaan dan mendapati premis berkenaan masih beroperasi serta dipenuhi pelanggan.
“Ketika pemeriksaan dilakukan, seorang pelanggan telah menghampiri anggota bertugas dan memperkenalkan diri sebagai pegawai kanan polis yang bertugas di Kontinjen Selangor.
“Lelaki berkenaan kemudiannya telah mencetuskan provokasi dengan cara menghina serta cuba mengugut anggota polis MPV yang sedang menjalankan tugas,” katanya dalam satu kenyataan di sini hari ini.
Jelas Nik Ezanee, lelaki berkenaan kemudiannya ditahan dan disiasat di bawah Seksyen 186 Kanun Keseksaan dan Peraturan 11(1) Peraturan-peraturan Pencegahan dan Pengawalan Penyakit Berjangkit (Langkah-langkah di Dalam Kawasan Tempatan Jangkitan)(No.7)(Pindaan)2020.

“Semakan yang dilakukan mendapati lelaki berusia 39 tahun yang mendakwa sebagai pegawai kanan polis itu masih lagi bertugas di salah sebuah Ibu Pejabat Polis Daerah di Kontinjen Selangor.
“Saya memberi peringatan keras kepada semua terutama sekali anggota Polis Diraja Malaysia serta agensi-agensi penguatkuasa agar terus berdisiplin dan tidak mengganggu petugas yang sedang melaksanakan tugas malah tindakan disiplin juga undang-undang akan diambil tanpa mengira pangkat atau kedudukan,” tegas beliau.- K!ONLINE


Nama Kerteh FC kini ‘tembus’ Barcelona
Oleh MUHAMMAD ZUHAILY BADLISHAH

6 September 2020, 8:20 pm
KUALA LUMPUR – Juara berganda Liga Amatur Terengganu 2019, Kerteh FC secara rasminya mengumumkan pemeteraian kerjasama antara pasukan itu dengan sebuah kelab berpangkalan di Barcelona, Sepanyol iaitu UE Sant Andreu.
Presiden Kerteh FC, Mohd. Razeman Mat Nashim gembira dengan jalinan kerjasama itu kerana ia secara tidak langsung dapat memasarkan jenama mereka meluas sehingga ke peringkat antarabangsa seperti di Barcelona, Sepanyol.
“UE Sant Andreu menyokong matlamat kami untuk menjadi tempat mengembangkan bakat-bakat baharu bola sepak dan mereka yang mempunyai cita-cita beraksi dalam suasana cabaran baharu.
“Terima kepada kepada Penasihat Teknikal Kerteh FC, Oscar Riera yang telah memainkan peranan penting bagi merealisasikan usaha kerjasama ini.
“Perkara ini mustahil akan menjadi kenyataan tanpa pengalaman, pengetahuan serta hubungan luas beliau (Riera),” katanya dalam satu kenyataan rasmi Kerteh FC hari ini.
JUARA Liga Amatur Terengganu 2019, Kerteh FC kini berada di bawah Program Perkongsian Kelab Antarabangsa (ICPP) dengan kelab dari Barcelona, UE Sant Andreu. – FB KERTEH FC
Kerjasama itu melibatkan beberapa perkara penting termasuk perkembangan pelatih Akademi Kerteh FC dan memberi pelbagai peluang serta manfaat selain merangkumi perkembangan struktur organisasi kelab yang lebih berdaya saing.

Ia menyaksikan Kerteh FC diletakkan di bawah Program Perkongsian Kelab Antarabangsa (ICPP) UE Sant Andreu yang ditubuhkan pada 1909 dan kini bersaing dalam Divisyen Tercera iaitu Kumpulan 5 liga bola sepak Sepanyol.
The Oilers kini berada pada landasan tepat untuk mencapai perancangan jangka panjang mereka sebagai sebuah kelab bola sepak profesional yang mampu melahirkan lebih ramai bakat tempatan di masa hadapan. – K! ONLINE


811 daripada 1,292 kawasan telah pulih
Oleh AHMAD SHAHERMAN SHAMSURI

6 September 2020, 8:08 pm
KUALA LUMPUR – Sebanyak 811 kawasan yang mengalami gangguan bekalan air telah pulih sepenuhnya sehingga pukul 6.30 petang tadi manakala 481 kawasan lagi masih dalam proses pemulihan.
Ketua Komunikasi Korporat Pengurusan Air Selangor Sdn. Bhd. (Air Selangor), Elina Baseri berkata, secara keseluruhan, 62.7 peratus daripada 1,292 kawasan yang terlibat dengan gangguan bekalan air tidak berjadual ini telah pulih sepenuhnya.
“Peratusan pemulihan mengikut wilayah pula seperti berikut Petaling 66.1 peratus; Klang/Shah Alam (24.2); Gombak (66.4); Kuala Lumpur (41.3); Hulu Selangor (94.1); Kuala Langat (50) dan Kuala Selangor (99.2).
“Air Selangor ingin menafikan mesej viral melalui aplikasi WhatsApp dan media sosial mengenai bekalan air akan ditutup semula dan catuan akan dilakukan serta isu kualiti air yang tidak selamat di premis, yang perlu dibiarkan selama sehari sebelum boleh digunakan,” katanya dalam satu kenyataan di sini hari ini.
Tambah Elina, para pengguna dinasihatkan supaya tidak menyimpan dan menggunakan air berlebihan bagi memastikan proses pemulihan bagi kawasan yang masih terjejas berjalan lancar dan mengikut jadual pelan pemulihan.
“Air Selangor juga memberi jaminan bahawa kualiti bekalan air yang diagihkan kepada pengguna adalah selamat dan menepati piawaian Kementerian Kesihatan Malaysia.

“Pengguna dinasihatkan untuk merujuk aplikasi Air Selangor serta semua saluran rasmi sosial media Air Selangor termasuk Twitter, Facebook, Instagram dan laman sesawang www.airselangor.com untuk mendapatkan maklumat sahih berhubung info terkini bekalan air,” ujarnya.-K! ONLINE